HIJRAH24 mampu lonjak semula perniagaan, pelaburan TH – PM

Perdana Menteri Datuk Seri Ismail Sabri Yaakob berkata beliau dimaklumkan pelan itu dibangunkan selari dengan nilai dan ciri-ciri Keluarga Malaysia yang menerapkan pengkayaan nilai keterangkuman, kebersamaan serta kesyukuran.

Menurut Perdana Menteri HIJRAH24 merupakan Pelan Transformasi Strategik TH 2022-2024 bagi memacu organisasi untuk tiga tahun ke hadapan, terutama dalam menempuh cabaran yang mendatang.

“Saya difahamkan pelan ini merangkumi 24 inisiatif strategik untuk mencapai aspirasi TH, dengan tumpuan kepada pengukuhan struktur tadbir urus korporat, operasi serta didorong oleh inisiatif digitalisasi,” katanya ketika melancarkan pelan HIJRAH24 di sini hari ini.

Turut hadir Menteri di Jabatan Perdana Menteri (Hal Ehwal Agama) Datuk Idris Ahmad; Pengerusi TH Tan Sri Azman Mokhtar serta Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin.

Menerusi HIJRAH24, TH menetapkan beberapa sasaran utama iaitu peningkatan saiz dana berjumlah RM100 bilion pada 2024, serta penambahan jumlah pendeposit meliputi lebih 50 peratus daripada penduduk Islam Malaysia.

Turut disasarkan adalah keuntungan boleh agih kepada pendeposit pada kadar melebihi 0.75 peratus daripada kadar pulangan Islamik, peningkatan pengguna THiJARI melebihi empat juta pengguna, Indeks Kepuasan Pelanggan melebihi 90 peratus dan Indeks Penglibatan Anggota melebihi 75 peratus.

“Tahniah saya ucapkan kepada Tabung Haji atas usaha gigih bagi memastikan institusi Islam yang menjadi ikon kebanggaan negara terus berdaya saing dan kekal relevan.

“Saya mendoakan agar HIJRAH24 ini dapat dikotakan pada akhir tempoh 2024 seperti yang dirancang. Syabas juga saya ucapkan kepada Tabung Haji kerana sentiasa bersedia melakukan transformasi untuk kekal dan berkesan,” katanya.

Perdana Menteri berkata kerajaan menaruh keyakinan terhadap Tabung Haji dan akan terus memberi sokongan atas usaha dan inisiatifnya demi kebaikan jemaah haji dan umat Islam.

Sementara itu Ismail Sabri berkata TH merupakan antara pengurus pelaburan patuh syariah berkumpulan terbesar di Malaysia dengan aset di bawah pengurusan bernilai RM87.3 bilion dengan deposit berjumlah RM86.5 bilion daripada 8.4 juta pendeposit.

“Dari tahun 2001 pula, TH telah memberi bantuan kewangan haji berjumlah RM2.02 billion bagi meringankan beban kewangan jemaah Keluarga Malaysia,” katanya.

Pada majlis berkenaan, Perdana Menteri turut meluangkan masa beramah mesra serta berbuka puasa bersama warga TH dan menyampaikan sumbangan kepada 30 anak-anak yatim daripada Darul Kifayah. – BERNAMA


’26 tahun tak tengok wayang’

BANDARAYA MELAKA 29 Disember – “Sudah lama tidak tengok wayang, kali terakhir pada 1996. Macam tak percaya selepas 26 tahun dapat ke pawagan semula,” kata Sarimah Dolmat, 43.

Sarimah bersama anaknya, Muhammad Adam Syawal Jalil, 9, antara kira-kira 100 asnaf dari Dewan Undangan Negeri (Dun) Merlimau yang diraikan dalam Program Wayang Sekampung Merlimau di sebuah pusat beli-belah, di sini, malam tadi.

Sarimah bersyukur diberikan peluang itu bersama anak bongsunya yang pertama kali menonton wayang lebih-lebih lagi filem animasi negara Mechamato merupakan watak yang digemari kanak-kanak itu.

“Terima kasih, dapat tengok wayang dan jamah ayam goreng. Terima kasih YB (Yang Berhormat) kerana belanjakan kami semua. Inilah permintaan anak yang saya tidak dapat tunaikan.

Dia dan keluarganya juga tidak ke pusat beli-belah berkenaan dan hanya akan membeli pakaian sewaktu hari raya di kedai-kedai yang terletak di sekitar kediamannya di Merlimau.


Pemergian Siti Sarah kehilangan besar buat industri seni tanah air

KUALA LUMPUR 9 Ogos- Menteri Komunikasi dan Multimedia, Datuk Saifuddin Abdullah mengucapkan takziah kepada keluarga penyanyi tanah air, Siti Sarah Raisuddin yang meninggal dunia akibat jangkitan Covid-19 pagi tadi.

“Salam takziah diucapkan kepada saudara Shuib dan keluarga atas kehilangan seorang isteri tercinta dan pemergian itu merupakan kehilangan besar kepada industri seni tanah air,” katanya.

Beliau berkata demikian ketika memulakan sidang media Inisiatif Pemulihan Agensi Ekonomi Seni Budaya (CENDANA) di bawah Pakej Ransangan Industri Kreatif Malaysia (PRISMA) secara maya, petang tadi.

Pada jam 5.13 pagi tadi, Siti Sarah menghembuskan nafas terakhirnya di Unit Rawatan Rapi (ICU), Hospital Canselor Tuanku Muhriz (HCTM), Universiti Kebangsaan Malaysia (UKM).

Allahyarham Siti Sarah meninggalkan suami, Shuib Sepahtu atau nama sebenar, Shahmira Muhamad serta empat anak iaitu Uwais Alqarni, 10, Dzahira Talita Zahra, 8, Ariq Matin, 6, dan Ayash Affan yang dilahirkan, Jumaat lalu.


Seludup daun ketum bernilai RM234,000 ke negara jiran tumpas

KUALA KEDAH 17 Jun -Agensi Penguatkuasaan Maritim Malaysia (APMM) Zon Maritim Kuala Kedah menggagalkan cubaan seludup daun ketum seberat 1.3 tan ke negara jiran selepas menahan tiga lelaki tempatan di muara Kuala Kedah di sini, awal pagi semalam.

Pengarah Zon Maritim Kuala Kedah, Komander Maritim Noor Azreyanti Ishak berkata, pihaknya menerima maklumat risikan mengenai bot berkenaan yang dipercayai sedang bergerak keluar muara Kuala Kedah untuk aktiviti penyeludupan.

Katanya, hasil maklumat itu pihaknya berjaya mengesan bot terbabit dalam keadaan bergelap pada kedudukan satu batu nautika barat muara Kuala Kedah pada jam 2.20 pagi.

“Pemeriksaan lanjut menemukan 130 bungkusan plastik berwarna hitam disyaki daun ketum seberat 1.3 tan yang dianggarkan bernilai RM234,000,” katanya dalam satu kenyataan di sini, hari ini.

Mengulas lanjut, beliau berkata siasatan lanjut mendapati, tiga suspek lelaki warga tempatan berusia antara 33 hingga 39 tahun berasal dari kawasan berdekatan dan telah menerima upah sebanyak RM200 seorang bagi satu perjalanan penghantaran.

“Daun ketum terbabit dipercayai cuba diseludup keluar ke negara jiran melalui jalan laut berikutan daun ketum telah dikeluarkan dari senarai dadah berbahaya di negara jiran dan mendapat permintaan serta harga jualan yang lebih tinggi berbanding di dalam negara yang hanya dijual RM30 sekilo.

“Susulan itu, tiga suspek ditahan manakala semua bungkusan hitam itu serta bot nelayan dianggarkan bernilai RM70,000 dirampas dan dibawa ke Jeti Zon Maritim Kuala Kedah untuk tindakan lanjut,” katanya.

Noor Azreyanti berkata kes disiasat mengikut Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut. Jika disabit kesalahan boleh dikenakan hukuman denda tidak lebih daripada RM10 ribu atau penjara tidak lebih empat tahun atau kedua-duanya.


Pegawai bomba terkena letupan di Segamat, meninggal dunia

JOHOR BAHRU, 13 Dis – Pegawai Bomba Mohd Firdaus Sulaiman yang cedera parah akibat terkena letupan ketika operasi memadam kebakaran di sebuah kilang memproses habuk kayu di Segamat, Sabtu lepas, meninggal dunia di Hospital Segamat, awal pagi ini.

Ketua Balai Bomba dan Penyelamat Bandar Baru Segamat Penolong Kanan Penguasa Bomba Mazuki Ismail berkata Allahyarham meninggal dunia pada kira-kira pukul 4.10 pagi tadi akibat kecederaan parah yang dialaminya.

Beliau berkata Mohd Firdaus, 32, yang telah berkhidmat di balai bomba berkenaan sejak 2013, meninggalkan seorang isteri, Nurul Jannah Abd Hamid Khan, 29, dan anak perempuan Aisy Alisha Mohd Firdaus, 3.

“Beliau merupakan seorang pegawai yang baik, berdisiplin dan bertanggungjawab. Seluruh keluarga JBPM menyanjung tinggi jasa Allahyarham kerana sentiasa setia dan komited menjalankan tugas,” katanya.

Mazuki berkata jenazah kini berada di Jabatan Forensik di hospital berkenaan untuk proses mandi dan kafan sebelum dibawa pulang ke kampung halamannya.

Dalam kejadian pada pukul 5.15 pagi Sabtu lepas, Mohd Firdaus dan seorang anggota pasukan tindakan kecemasan (ERT) kilang cedera parah manakala seorang lagi pegawai bomba melecur akibat terkena letupan ketika operasi memadam kebakaran di sebuah kilang memproses habuk kayu. – BERNAMA


Lelaki maut jatuh ruang lif pusat beli belah

KUALA LUMPUR, 29 Jan – Seorang lelaki ditemukan maut akibat terjatuh di ruangan lif di sebuah pusat membeli belah di Jalan Loke Yew, hari ini.

Jurucakap Pusat Gerakan Operasi Bomba Kuala Lumpur berkata lelaki berumur 33 tahun yang merupakan pekerja penyelenggara bangunan berkenaan, disahkan meninggal dunia di tempat kejadian.

“Pasukan bomba yang tiba di lokasi kejadian selepas mendapat panggilan pada kira-kira pukul 11 pagi, mendapati seorang lelaki dewasa berada di tingkat bawah (B2) dalam ruangan lif pusat membeli belah itu, dan berdasarkan maklumat, lelaki itu dipercayai terjatuh dari tingkat empat,” katanya dalam kenyataan.

Katanya pasukan penyelamat menggunakan basket stretcher dan tali untuk menarik dan mengeluarkan mayat daripada lubang ruang lif berkenaan yang dianggarkan sedalam enam kaki dari pintu lif.


Percutian dalam negara masih dapat permintaan tingg – Tourism Malaysia

KOTA BHARU, 24 September – Percutian dalam negara masih menerima permintaan tinggi, disebalik trend orang ramai dikatakan memilih Thailand sebagai destinasi pelancongan.

Pemangku Timbalan Ketua Pengarah (Perancangan) Tourism Malaysia Iskandar Mirza Mohd Yusof berkata menerusi Jerayawara Jom Cuti-Cuti Malaysia yang telah dilaksanakan di beberapa lokasi, pihaknya mendapat maklum balas positif daripada pempamer terlibat.

“Hari ini kita bawa pempamer yang menawarkan pakej-pakej yang menarik dan harga yang berpatutan, kita dapati setiap kali promosi sambutan yang diterima memang sangat baik, kerana pakej yang ditawarkan menarik dan murah,” katanya.

Mengulas lanjut, Iskandar berkata menerusi penganjuran jerayawara itu, Tourism Malaysia berharap dapat meningkatkan semula permintaan terhadap sektor pelancongan domestik negara, selain menjana ekonomi menerusi pelancongan.

Jerayawara selama tiga hari itu bermula semalam hingga esok, bertujuan meningkatkan aktiviti pemasaran dan promosi pelancongan domestik selari dengan peralihan negara ke fasa endemik.

Seramai 24 penggiat industri mengambil bahagian dalam program jerayawara berkenaan, bagi menawarkan pakej percutian, tambang dan tiket masuk pada harga menarik melibatkan pengusaha produk, agensi pelancongan, hotel, taman tema dan syarikat pengangkutan.


Hospital Cyberjaya mula operasi hari ini

Dibina atas tanah seluas 5.2 hektar, ia melibatkan peruntukan kos sebanyak RM508.8 juta dan merupakan hospital pertama di Malaysia yang bertaraf platinum di bawah pensijilan Indeks Bangunan Hijau iaitu menekankan faktor kelestarian dan kecekapan tenaga menerusi reka bentuknya.

Menteri Kesihatan Khairy Jamaluddin ketika berucap merasmikan Majlis Pelancaran Pengoperasian Hospital Cyberjaya hari ini berkata pada awalnya, terdapat cadangan untuk memajak hospital tersebut kepada pihak swasta namun kerajaan memutuskan untuk mengoperasikan Hospital Cyberjaya sebagai hospital awam.

“Faktor untuk menswastakan hospital ini adalah kerana penduduk Cyberjaya kebanyakannya M40, yang mampu bayar di hospital swasta namun ada juga yang bukan M40. (Jadi) saya mahu rakyat dan penduduk Cyberjaya mendapat rawatan di hospital awam,” katanya.

Beliau berkata dengan pembukaan Hospital Cyberjaya, ia akan dapat membantu mengurangkan kesesakan di hospital berdekatan terutamanya Hospital Putrajaya, Hospital Kajang dan Hospital Serdang.

“Selain itu, Hospital Cyberjaya juga menyediakan perkhidmatan audiologi bagi pesakit kanak-kanak dan dewasa termasuk ujian saringan pendengaran serta ujian diagnostik,” kata Khairy sambil menambah kepakaran geriatrik juga bakal ditempatkan di Hospital Cyberjaya.

Dalam perkembangan lain mengenai kes COVID-19 di pusat pemindahan sementara (PPS), beliau berkata Kementerian Kesihatan (KKM) telah mengenal pasti empat kes melibatkan warganegara di Dewan Orang Ramai Kampung Budiman, Klang dan kesemua mereka telah diisolasi.

Katanya mangsa banjir tidak perlu menjalani ujian saringan COVID-19 sebelum memasuki PPS namun sekiranya bergejala dan didapati positif COVID-19, mereka akan diasingkan.


Mazlan Bujang umum letak jawatan, keluar Bersatu mulai hari ini

Beliau yang juga Pengerusi Jawatankuasa Pendidikan, Penerangan, Warisan dan Budaya Johor itu berkata turut sama meletakkan jawatan ialah 22 Ahli Jawatankuasa Bersatu Tebrau.

“Saya juga mengambil pendirian menyokong kepimpinan Menteri Besar Johor Datuk Seri Hasni Mohamad untuk memimpin semula negeri Johor dan mewujudkan kestabilan politik demi masa depan negeri Johor yang lebih baik untuk kebaikan rakyat Johor.

“Keputusan ini saya buat berdasarkan keperluan untuk mewujudkan semula kerajaan negeri yang stabil, kepimpinan yang diyakini dan juga berdasarkan kegagalan dua kepimpinan menteri besar sebelum ini mentadbir negeri Johor dengan baik,” katanya kepada pemberita pada sidang media di sini hari ini.

Mazlan juga mengesahkan dakwaan seorang pemimpin kanan Bersatu Johor bahawa beliau tidak pernah menghadiri mesyuarat di peringkat negeri yang dipengerusikan Tan Sri Muhyiddin Yassin, yang mengambil alih jawatan Ketua Badan Pimpinan Bersatu Johor daripadanya pada 2020 kerana mempunyai sebab yang kuat tetapi menghantar wakil.

“Hari ini saya boleh bercakap, selama saya dilantik sebagai Ketua Bersatu Johor, yang surat lantikan itu oleh presiden saya sendiri, dan saya diboikot, tak pernah Pagoh (Muhyiddin) hantar wakil dalam mesyuarat.

“Bila jawatan saya diambil oleh dia (Muhyiddin), perlu ke saya hadir untuk menghormati dia sedangkan dia tak pernah hormati saya?” katanya.

“Nak cakap tiada tawaran itu bohong. Saya hormati kawan-kawan termasuk dalam Pakatan Harapan… mereka kawan yang baik cuma kita berbeza dari pandangan politik. Benda ini (hala tuju politik) kerja Allah, kita tak tahu akan datang, saya letakkan kepentingan Johor jauh lebih daripada diri saya,” katanya.

Mazlan juga menyeru semua ahli dan penyokong Bersatu supaya bermuhasabah diri dan menyokong kepimpinan Hasni dan BN dalam pilihan raya negeri Johor pada kali ini. – BERNAMA


Malaysia sertai prosiding mengenai MH17

Menurut Kementerian Pengangkutan (MOT) dalam kenyataan hari ini, kerajaan Malaysia mengulangi komitmennya terhadap proses kehakiman yang dijalankan secara telus di bawah undang-undang antarabangsa terhadap pihak yang bertanggungjawab dalam tragedi MH17 pada 2014.

“Kerajaan Malaysia komited untuk menuntut keadilan bagi keluarga mangsa nahas termasuk 43 rakyat Malaysia yang menaiki pesawat itu,” menurut kenyataan tersebut.

Pesawat MH17 dalam penerbangan dari Amsterdam ke Kuala Lumpur pada 17 Julai 2014 apabila ia ditembak jatuh di utara Ukraine, mengorbankan 298 orang di dalam pesawat berkenaan.

Justeru, Malaysia menggesa semua negara dan pihak yang terlibat memberi kerjasama sepenuhnya terhadap perbicaraan itu selaras dengan Resolusi Majlis Keselamatan Pertubuhan Bangsa Bersatu (UNSC) 2166 (2014).

“Proses undang-undang yang menyeluruh mesti diteruskan dalam usaha mengheret pelaku jenayah tidak berperikemanusiaan ini ke muka pengadilan demi membela mangsa nahas MH17 dan keluarga mereka,” menurut kenyataan itu.


Lapan individu ditahan, dalang video promosi judi diburu

KUALA LUMPUR 17 April. – Lima lelaki dan tiga wanita ditahan kerana disyaki terlibat dalam penggambaran sebuah video yang mempromosikan perjudian secara dalam talian, yang tular di media sosial sejak semalam sehingga membangkitkan kemarahan orang ramai.

Timbalan Ketua Polis Negara Datuk Seri Acryl Sani Abdullah Sani berkata, kesemua individu yang ditahan itu dipercayai terlibat sebagai pelakon, ejen artis, juruvideo, jurukamera, produser, pengarah dalam penggambaran video berkenaan.

“Kesemua mereka mengaku menerima bayaran bagi pembikinan video itu yang diadakan di dua lokasi iaitu Ampang dan Hulu Langat, Selangor pada 13 Mac lalu. Usaha mengesan dalang sebenar di sebalik pembikinan video berkenaan masih diteruskan,” katanya dalam kenyataan hari ini.

Beliau berkata kesemua mereka direman dan disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 4(1)(G) Akta Rumah Judi Terbuka 1953.

Beliau seterusnya menasihatkan orang ramai untuk tidak membuat sebarang spekulasi kerana siasatan masih dijalankan, dan mereka yang mempunyai sebarang maklumat berhubung kes itu boleh menyalurkannya kepada polis.

Sementara itu mengulas berkenaan penyebaran sebuah lagi video yang turut mempromosikan perjudian dalam talian yang tular hari ini, Acryl Sani berkata pihaknya sudah mengambil maklum berhubung perkara itu.


Hiasan 2,000 pelita di Parit Gantong jadi tumpuan ‘YouTuber’, ‘influencer’

SUNGAI RAMBAI 22 April – Suasana meriah di Kampung Parit Gantong, di sini, yang diterangi cahaya pelita menarik perhatian ‘YouTuber’ dan ‘influencer’ (pempengaruh media sosial) yang singgah untuk mengambil gambar dan video bagi kandungan sambutan Aidilfitri tidak lama lagi.

Pengerusi Jawatankuasa Pembangunan dan Keselamatan Kampung (JPKK) Sungai Rambai Timur Ab Shukor Atan berkata, pihaknya mengalu-alukan kunjungan pelawat luar yang ingin merasai kemeriahan Aidilfitri yang sebelum ini disambut secara ala kadar berikutan penguatkuasaan Perintah Kawalan Pergerakan (PKP).

“Sebenarnya kami bergotong-royong menyiapkan hiasan pelita ini untuk menyambut anak kampung tinggal di perantauan yang mungkin sudah lama tidak pulang. Tidak sangka ia turut menarik perhatian pelawat luar.

“Semua ini adalah sebahagian daripada persediaan kami yang turut mengambil bahagian dalam Festival Kuih Tradisional dan Pelita Raya Aidilfitri Melaka 2022,” katanya ketika dihubungi hari ini.

Ab Shukor berkata, penduduk bergotong-royong termasuk menebang buluh untuk menyiapkan dan memasang lebih 2,000 jenis pelita berkenaan sejak 12 April lalu.

Katanya, selain pelbagai jenis pelita pihaknya turut membina dua pintu gerbang menggunakan buluh dan besi yang tertera ucapan ‘Selamat Hari Raya Aidilfitri, Selamat Pulang Anak Perantau’ dengan ketinggian hampir empat meter.

“Bagi saya apa yang menarik adalah usaha kami lakukan ini mengeratkan lagi hubungan antara penduduk. Ketika proses memasang pelita dilakukan ramai yang hantar kuih, makanan dan minuman.


Malay Peninsula and Archipelago: Revisiting Geographical data

THE encyclopaedia gives us authoritative knowledge, a baseline data of knowing about things and objects. It can answer simple facts; and establish complex concepts. Much like the dictionary, it is a recording of what was known based on existing data at the time of publication. This week I draw attention to what has been recorded on the Malay Archipelago and the Peninsula from the Encyclopaedia Brittanica.

I keep a set bought more than 30 years ago. This was before the emergence of digitization and online materials; and indeed, before Google appeared into our vocabulary.  New data and interpretations have been captured since then. Cognisant of the dynamics on what we know over time, the following are excerpts from its 1990 fourteenth edition. I refer to the entry “Malay Archipelago” and “Malay Peninsula” (Volume Seven, Micropaedia). The Britannica describes the Malay Archipelago as the largest group of islands in the world, comprising more than 13,000 islands of Indonesia and some 7,000 islands of the Philippines. Then it still noted that the regional name “East Indies” is sometimes used as a synonym for the archipelago.

Uncommon to many of us is the inclusion of New Guinea. It says that the island is usually arbitrarily included in the Malay Archipelago while the “Andaman and the Nicobar islands in the northwest and the Bismark Archipelago in the east are not.”  The volume identifies that the principal islands and groups of Indonesia include the Greater Sundas (Sumatra, Java, Borneo, and the Celebes), the Lesser Sundas, the Moluccas, and Irian Jaya (West New Guinea). The Philippines include Luzon (north), Mindanao (south), and the Visayan islands in between.

Other political units in the archipelago are Malaysia (Sabah and Sarawak), Brunei, and arguably, Papua New Guinea. In terms of size, the total land area stated was 2,475,249 sq km. The archipelago extends along the Equator for more than 3,800 mi or 6,100 km; it is 2,200 mi. in its greatest north-south dimension.  Note that the Encyclopaedia Britannica uses both the imperial and metric systems of measurement for the first time, and subsequently only the imperial system

Situated between the Pacific and Indian Oceans, the islands enclose the following seas – The Sulu, Celebes, Banda, Molucca, Sunda, Java, Flores, and Savu Seas. They are separated from mainland Asia (west) by the Strait of Malacca and the South China Sea, from Taiwan (north) by the Bashi Channel, and from Australia (south) by Torres Strait.

Structurally the archipelago divides into three parts: the Sunda Shelf, the Sahul Shelf, and the area  of recent tectonic activity that lies between the two.  The islands, with the exception of the northern Philippines, lie within 10 degrees of the Equator. This reminds us of high temperatures (and humidity in equatorial and tropical regions) averaging it says, at 80 degrees Fahrenheit (21 degrees Centigrade). Temperatures  have shifted over the decades due to global warming.  The current average diurnal would be just slightly higher. The variable climactic element is rainfall.  At the time of publishing, it was recorded to range from more than 320 in (8,100 mm) annually on slopes in Sumatra and Java  to less than 20 in in rain-shadow areas of western Celebes and the Lesser Sundas.

It states that most of the archipelago averages more than 80 in, well distributed throughout the year, “but the total decreases and the length of the dry season increases from central Java eastward through the Lesser Sundas and from Mindanao northward.”  Common popular knowledge to us is the monsoon/musim.  Most of the islands receive rainfall from both the northeast (northern winter) and the southwest monsoons.

Another climactic element is the typhoon. At that time it states of more than 20 each year in the southwestern Pacific (July to November), and then swing westward and northward, bringing violent winds and heavy rains to the Philippines. A colleague from Manila had recently joked that “we see typhoons everyday here.” The archipelago’s flora and fauna are extremely rich and varied and reflect the character of the islands as a bridge between Asia and Australia.

On the “Malay Peninsula,” the Britannica describes it as a long, narrow appendix of the mainland extending south for a distance of about 700 mi (1,127 km) through the Isthmus of Kra to Tanjung (cape) Balai, “southernmost point of the Asian continent.”  This is incorrect. The southernmost point of Peninsular Malaysia and thus of mainland Eurasia is Tanjung Piai, the cape in Pontian, Johor.  The district houses one of the world’s most important mangrove ecosystems.

Also called the Kra Peninsula, the Malay Peninsula lies between the Andaman Sea of the Indian Ocean and the Strait of Malacca (west), the Singapore Strait (south), and the Gulf of Thailand and the South China Sea (east).  Its central mountain range, rising to 7,175 ft (2,187 m) at Gunung Tahan divides the peninsula.  The west coast is exposed to the southwest monsoon, and the eastern coast to the northeast monsoons.  Most of the western rivers have comparatively short courses, and navigation is limited by extensive silting near the sea.  The eastern rivers are longer with flatter gradients in their upper reaches.

Politically the Britannica describes the peninsula as comprising the southwestern section of Thailand, West Malaysia and Singapore.  It ends the entry with a useful note.  Known in ancient times as the Chersonesus Aurea (Golden Chersonese, or Golden Peninsula, from Greek chersos, “dry” and nēsos, “island”), it has formed a physical and cultural link between the mainland and the Malay Archipelago.


MAFI keluarkan 166,769 surat kebenaran rentas daerah, negeri ketika PKP

KUALA LUMPUR, 15 Dis – Kementerian Pertanian dan Industri Makanan (MAFI) mengeluarkan 166,769 surat kebenaran merentas daerah dan negeri kepada pengusaha pertanian sewaktu Perintah Kawalan Pergerakan (PKP) bagi mengelak pembaziran hasil pertanian.

“Sewaktu PKP dilaksanakan, aktiviti pertanian telah dikategorikan sebagai perkhidmatan perlu dan dibenarkan beroperasi bagi memastikan rantaian bekalan makanan tidak terputus untuk kegunaan rakyat Malaysia,” katanya pada sesi soal jawab di Dewan Rakyat hari ini.

Beliau menjawab soalan Nurul Izzah Anwar (PH-Permatang Pauh) yang meminta MAFI menyatakan langkah-langkah penyelesaian pemutusan rantaian bekalan sewaktu PKP yang mengakibatkan pembaziran hasil pertanian.

Ahmad berkata beberapa strategi dilaksanakan bagi mengelak pembaziran hasil pertanian sewaktu PKP termasuk mengadakan Pasar Segar Terkawal sewaktu PKP 1.0 (30 Mac hingga 1 Mei 2020) dan PKP 3.0 (1 Jun hingga 11 Sept 2021).

Beliau berkata strategi lain ialah meningkatkan kecekapan pengedaran melalui kerjasama strategik dengan penyedia perkhidmatan first-mile (ladang/pengeluaran kepada hub pengedaran atau pelanggan) dan last mile (hub pengedaran terus kepada pelanggan) seperti Pos Laju, City-Link, Line Clear, Lalamove dan GDEX.

“MAFI turut membuka alternatif pasaran dalam talian melalui portal e-dagang seperti AgroBazaar Online, ‘market place’ AgroBazaar Malaysia di Shopee, Shop Malaysia Online di LAZADA dan Air Asia Farm. Strategi ini dapat mengurangkan kebergantungan pengeluar terhadap kaedah pemasaran fizikal sahaja,” katanya.

Selain itu, katanya MAFI turut menggalakkan aktiviti pemprosesan hasil pertanian menggunakan fasiliti yang disediakan sama ada untuk buah-buahan mahupun produk hiliran.- BERNAMA


Isu pembekalan buruh asing, tanah rizab Melayu tumpuan Dewan Rakyat hari ini

KUALA LUMPUR, 29 Mac – Isu berkaitan pembekalan tenaga buruh asing ke negara ini dan kadar keluasan asal Tanah Rizab Melayu di Semenanjung dijangka menjadi tumpuan Dewan Rakyat hari ini.

Menurut Aturan Urusan Mesyuarat yang disiarkan di laman rasmi Parlimen, Chow Kon Yeow (PH-Batu Kawan) bertanyakan Menteri Sumber Manusia mengenai senarai rundingan yang sedang, telah dan juga dalam proses dengan negara berpotensi membekalkan tenaga buruh ke dalam negara.

Soalan itu dikemukakan Chow pada sesi Pertanyaan-pertanyaan Bagi Jawab Lisan yang turut meminta jumlah bilangan pekerja yang dijangka dibawa masuk dan tempoh untuk mengatasi isu kekurangan tenaga buruh yang dihadapi setiap industri pada masa ini.

Datuk Seri Mohd Shafie Apdal (Warisan-Semporna) turut meminta Menteri Sumber Manusia menyatakan sama ada kerajaan akan merangka satu dasar yang jelas dan kukuh bagi mengatasi isu kekurangan tenaga kerja di samping mengelak berlaku kebanjiran warga asing dalam negara.

Turut dijangka menjadi tumpuan ialah pertanyaan Datuk Seri Dr Ismail Abd Muttalib (PN-Maran) kepada Menteri Sumber Asli, Alam Sekitar dan Perubahan Iklim mengenai jumlah keluasan asal Tanah Rizab Melayu mengikut negeri di Semenanjung dan langkah kerajaan mengatasi isu keluasan yang semakin berkurangan.

Selain itu, Datuk Seri Hasni Mohammad (BN-Simpang Renggam) turut meminta Menteri Sumber Asli, Alam Sekitar dan Perubahan Iklim menyatakan status terkini mengenai hasrat negara menuju ‘Carbon Neutral’ menjelang 2050 di bawah Rancangan Malaysia Ke-12.


Segerakan pelaksanaan bantuan PEMERKASA Tambahan

KUALA LUMPUR 3 Jun – Kaukus Kesejahteraan Rakyat Dewan Negara menyeru semua pihak yang terlibat dalam pelaksanaan Program Strategik Memperkasa Rakyat dan Ekonomi Tambahan (PEMERKASA Tambahan) bernilai RM40 bilion agar memastikan bantuan itu disegerakan secara tuntas.

Pengerusinya Senator Datuk Razali Idris berkata, kepantasan menyalurkan bantuan kepada akar umbi sangat dituntut pada masa ini selari dengan matlamat utama kerajaan iaitu mempertingkatkan kapasiti kesihatan awam, meneruskan agenda prihatin rakyat dan menyokong kelangsungan perniagaan.

“Kaukus Kesejahteraan Rakyat Dewan Negara mendapat maklum antara perkara yang sering dibangkitkan rakyat ialah kurangnya efisien dan birokrasi dalam melaksanakan segala bantuan ke peringkat rakyat jelata yang diumumkan oleh kerajaan pusat,” katanya dalam kenyataan hari ini.

Razali yang juga Timbalan Presiden Majlis Senator Malaysia berkata, sistem penyampaian dalam bentuk bantuan, agihan dan saluran kepada kumpulan bersasar dalam PEMERKASA Tambahan hendaklah komprehensif, sempurna dan efektif supaya pelaksanaan itu berkesan bagi mengurangkan beban rakyat serta memacu pertumbuhan ekonomi negara.

Pada 31 Mei lalu, Perdana Menteri Tan Sri Muhyiddin Yassin mengumumkan pakej rangsangan PEMERKASA Plus bernilai RM40 bilion dengan sejumlah 12 inisiatif berpaksikan tiga matlamat utama untuk meningkatkan ekonomi negara dan membantu rakyat di tengah-tengah langkah sekatan pergerakan untuk membendung peningkatan jangkitan pandemik COVID-19.

Tiga matlamat utama itu adalah untuk mempertingkatkan kapasiti kesihatan awam dengan peruntukan sebanyak RM1 bilion, meneruskan agenda prihatin sebanyak RM33 bilion dan menyokong kelangsungan perniagaan sebanyak RM6 billion.


APMM Perlis gagalkan cubaan seludup keluar 70 kg daun ketum

KANGAR, 9 Mei – Agensi Penguatkuasaan Maritim Malaysia (APMM) Zon Maritim Kuala Perlis merampas 70 kilogram (kg) daun ketum bernilai RM12,600 di kedudukan 3.1 batu nautika dari barat daya pantai Sungai Baru semalam.

Pengarah Zon Maritim Kuala Perlis, Komander Maritim Mohd Hashim Mat Zain berkata rampasan itu dibuat hasil aduan orang awam melalui talian Pusat Operasi Zon Maritim Kuala Perlis berkaitan sindiket tempatan yang melakukan aktiviti menyeludup keluar daun ketum ke negara jiran.

“Susulan itu, pihak APMM mengatur gerak aset laut serta pasukan operasi ke lokasi bagi melakukan pemantauan dan pengawasan di lokasi berkenaan lebih kurang 1.56 tengah hari semalam,” katanya menerusi kenyataan hari ini.

Beliau berkata di lokasi tersebut anggota bot peronda menemukan empat bungkusan plastik hitam disyaki daun ketum terapung di laut dengan anggaran berat lebih kurang 70kg dipercayai cuba diseludup ke negara jiran.

Katanya modus operandi yang digunakan oleh penyeludupan sama seperti tangkapan sebelum ini iaitu menggunakan bot fiber enjin sangkut menuju ke sempadan Thailand untuk dipindah ke bot nelayan Thailand di sempadan perairan Malaysia-Thailand.

Beliau berkata aktiviti penyeludupan keluar daun ketum dilihat semakin aktif berikutan harga pasaran semasa di Thailand mencecah RM180 sekilogram berbanding pasaran tempatan RM70 sekilogram sahaja.

Beliau berkata kes tersebut disiasat mengikut Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut, yang memperuntukkan hukuman denda tidak lebih daripada RM10,000 atau penjara tidak lebih empat tahun atau kedua-duanya, jika sabit kesalahan.- BERNAMA


KPKT akan batalkan tender kontraktor gagal siapkan projek PR1MA

GADEK 26 Jan – Kementerian Perumahan dan Kerajaan Tempatan (KPKT) tidak akan teragak-agak membatalkan tender kontraktor gagal menyiapkan Projek Perumahan Rakyat 1Malaysia (PR1MA) mengikut tempoh ditetapkan.

Langkah tegas itu diambil susulan banyak rungutan daripada pembeli yang mendakwa masih belum dapat menduduki kediaman itu meskipun tempoh projek masing-masing sudah berakhir.

Menterinya, Datuk Seri Reezal Merican Naina Merican berkata, setakat ini sebanyak 22 projek perumahan PR1MA dikenal pasti terbengkalai di seluruh negara.

“PR1MA akan bayar pendahuluan LAD (tuntutan ganti rugi) bagi mereka (pembeli) terkesan dan mengambil langkah proaktif dengan ‘terminate’ bagi menggantikan dengan ‘rescue contractor’ (kontraktor penyelamat).

“Ada kalangan mereka yang telah dibatalkan dan ada juga kita telah melantik kontraktor penyelamat,” katanya selepas Majlis Penyerahan Kunci Residensi PR1MA Pulau Sebang di Dewan Serbaguna, Residensi PR1MA Pulau Sebang, di sini, hari ini.

“Saya minta kalau boleh kontraktor itu dilantik dalam kalangan orang tempatan dan sebuah syarikat yang bekredibiliti. Pertama, orang tempatan ini supaya kalau ada apa-apa berlaku mereka (kontraktor) tidak lari dan kita boleh cari.

“Kedua, kalau ada diperlukan sumber bahan mentah, kontraktor ini lebih tahu sebab mereka tempatan dan ketiga dari segi permohonan kerajaan negeri lebih mudah.


Aduan pelajar ‘dikompaun’ disiasat

KUALA LUMPUR 20 April – Rentetan tular di media sosial pelajar Kolej Matrikulasi Perak dikompaun RM1,500 oleh pegawai Kementerian Kesihatan (KKM) kerana tidak memakai pelitup muka biarpun berada dalam kawasan kolej, Ketua Pengarah Kesihatan Tan Sri Dr Noor Hisham Abdullah memberitahu Jabatan Kesihatan Perak sedang menjalankan siasatan berhubung aduan tersebut, menerusi ciapan di akaun Twitter rasminya malam tadi.

“Siasatan segera sedang dijalankan oleh Jabatan Kesihatan Negeri Perak. Terima kasih atas aduan ini kepada KKM dan perkara ini akan diambil tindakan secepat mungkin. Insyaa-Allah,” katanya.

Beliau berkata demikian sebagai menjawab ciapan pengguna Twitter, @NabilAmirul4 yang mempertikaikan tindakan kompaun ke atas pelajar Kolej Matrikulasi Perak oleh pegawai KKM yang datang ke kafe kolej itu.

Menurut laporan portal Berita Harian, difahamkan pihak KKM datang ke kolej terbabit pada Ahad lalu disebabkan kes keracunan makanan di sebuah kafe di situ.

Bagaimanapun, mereka datang lagi pada keesokannya dan mengeluarkan kompaun RM1,500 kepada beberapa pelajar yang tidak memakai pelitup muka atau meletakkannya di bawah dagu.


Isu buka sempadan dibincangkan di kabinet – Hishammuddin

Beliau berkata Mesyuarat Menteri Kuartet COVID-19 mengalu-alukan pengumuman Pengerusi Majlis Pemulihan Negara (MPN) Tan Sri Muhyiddin Yassin tempoh hari yang mengesyorkan kerajaan membuka sepenuhnya sempadan negara seawal 1 Mac.

“Isu ini juga dibincangkan oleh pihak kami dan kami mengalu-alukannya, tetapi hal ini perlu dibawa ke Kabinet atau Jawatankuasa Khas Pengurusan Pandemik COVID-19 yang dipengerusikan oleh Perdana Menteri Datuk Seri Ismail Sabri untuk mendapat jawapan muktamad,” katanya pada sidang media di sini hari ini.

Media sebelum ini melaporkan bahawa Muhyiddin mencadangkan pembukaan sempadan negara sepenuhnya seawal 1 Mac, tanpa memerlukan kuarantin mandatori bagi menyokong proses pemulihan ekonomi negara dan industri lain berkaitan dengan pelancongan.

Hishammuddin menyangkal dakwaan sesetengah pihak yang mengatakan tiada persefahaman antara Mesyuarat Menteri Kuartet COVID-19 dan MPN berkenaan isu pembukaan sempadan negara.

“Kalau nak kata tiada komunikasi antara MPN dan Mesyuarat Menteri Kuartet COVID-19, itu tidak benar kerana ahlinya adalah orang sama cuma kedua-duanya tidak mempunyai mandat untuk membuat sebarang keputusan,” katanya.

Beliau ditemui selepas menghadiri Program Pengenalan Pesawat Helikopter AW 139 Tentera Udara Diraja Malaysia (TUDM) dan melawat projek naik taraf Rumah Keluarga Malaysia Angkatan Tentera (RKMAT) di Pangkalan Udara Butterworth hari ini, yang turut dihadiri Panglima Tentera Udara Leftenan Jeneral Datuk Seri Ackbal Abdul Samad.

Mengulas mengenai sewaan empat pesawat Helikopter AW 139 bagi menampung penugasan Helikopter NURI yang telah tamat operasi, Hishammuddin berkata ia mengguna pakai konsep kerajaan guna dan aset penyelenggaraan oleh syarikat (GOCOM) yang mana kesemua kos senggaraan pesawat berada di bawah tanggungjawab syarikat menyewakan helikopter iaitu Westar Aviation Services Sdn Bhd.

“Kaedah sewaan ini bukan sahaja lebih kos efektif berbanding melaksanakan pembelian helikopter baharu, malah membolehkan TUDM memanfaat aset diperlukan dalam tempoh masa lebih cepat.

“TUDM memilih Helikopter AW 139 ini kerana kemampuannya untuk melaksanakan operasi yang memberikan kepentingan taktikal, operasional dan strategik serta mampu dioperasi pada waktu siang dan malam,” katanya.

Tambahnya, penggantian Helikopter NURI telah dirancang untuk dilaksanakan bermula 2026 yang mana sejumlah 12 helikopter akan diperoleh pada fasa 1 (RMK-13 iaitu 2026 hingga 2030) dan seterusnya 12 helikopter lagi akan diperoleh pada fasa 2 (RMK-14 iaitu 2031 hingga 2035).


Muhyiddin cekal tadbir negara menghadapi COVID-19

KUALA LUMPUR 28 Feb. – Tempoh setahun ini semestinya masa paling mencabar dalam kerjaya politik Tan Sri Muhyiddin Yassin kerana mengambil alih pucuk kepimpinan ketika negara menghadapi pandemik COVID-19 yang memberi kesan kepada setiap aspek kehidupan dan memastikan tiada siapa terpinggir.

Muhyiddin, yang memimpin kerajaan Perikatan Nasional (PN), telah menyediakan pakej bantuan dan pakej rangsangan ekonomi berjumlah hingga RM300 bilion untuk memastikan kelangsungan hidup rakyat semasa berdepan dengan situasi yang luar biasa ini termasuk memperoleh vaksin COVID-19.

Esok genap setahun Muhyiddin, 73, mengemudi kerajaan PN mentadbir Malaysia menghadapi segala cabaran serta kemungkinan susulan pandemik COVID-19 dan terus berusaha gigih memastikan segala yang direncana berjaya dilaksanakan.

“Insya-Allah pada 1 Mac ini genaplah setahun pentadbiran Perikatan Nasional yang saya pimpin sebagai perdana menteri sesuatu perkara yang saya tidak duga, tetapi ini semua takdir oleh Allah SWT,” kata beliau dalam wawancara khas bersama Bernama dan beberapa organisasi media sempena setahun beliau memegang jawatan nombor satu negara di kediamannya di Bukit Damansara, di sini.

Mengambil alih kepimpinan negara tatkala dunia dan negara berhadapan keadaan sukar berikutan wabak yang boleh membawa maut, Muhyiddin memegang jawatan perdana menteri dalam situasi luar biasa berikutan krisis politik, tekad menunaikan amanah dan menggalas tanggungjawab demi rakyat dan negara.

“Jadi, saya buat yang terbaik untuk negara. Pasal saya tahu, saya ada amanah, yang mesti saya tunaikan amanah… walaupun saya tidak dipilih dalam pilihan raya macam biasa, orang dapat mandat tapi (ekoran) krisis yang berlaku, saya dilantik (sebagai perdana menteri),” katanya.

Menyedari cabaran getir yang dihadapi, Muhyiddin mengambil tindakan segera dan pendekatan berbeza daripada kerajaan-kerajaan sebelum ini, memikirkan apa yang harus dilakukan supaya nyawa rakyat Malaysia ancaman wabak COVID-19 yang amat berbahaya dan memastikan ada makanan, pekerjaan, pengurusan ekonomi, keselamatan dan ketenteraman awam serta perpaduan rakyat terus kekal.

Setahun menongkah arus dan bertungkus-lumus menguruskan wabak COVID-19 menerusi pendekatan masyarakat keseluruhan, Muhyiddin ternyata begitu tekad melakukan yang terbaik untuk rakyat dan negara meskipun berhadapan dengan pelbagai onak dan duri bagi merealisasikan hasrat Malaysia mencapai negara maju menjelang 2030.

“… saya akan melakukan yang terbaik. Saya mahu meninggalkan legasi bukan untuk diri sendiri (tetapi juga) untuk negara sepanjang tempoh saya berkhidmat,” katanya sambil menambah bahawa itu adalah komitmen beliau.

“… saya boleh memberitahu rakyat Malaysia bahawa saya komited untuk memikul tanggungjawab saya sebagai perdana menteri, saya akan melakukan yang terbaik. Saya akan memerangi rasuah, saya tidak akan campur tangan dalam badan kehakiman atau mahkamah. Saya akan melakukan yang terbaik untuk negara, insya-Allah,” tekad Ahli Parlimen Pagoh itu.

Dalam nada berterus terang sepanjang wawancara itu, Muhyiddin menjelaskan langkah dan tindakan yang diambil kerajaan PN bagi menguruskan wabak COVID-19 menerusi pendekatan masyarakat keseluruhan yang menghendaki semua pihak berganding bahu bersama kerajaan menangani masalah yang ada.

Menerusi jawatankuasa di bawah Majlis Keselamatan Negara (MKN), Majlis Tindakan Ekonomi dan jawatankuasa lain yang berkaitan, beliau berkata perbincangan dan mesyuarat dilakukan setiap hari bagi menguruskan isu COVID-19 dan kesannya kepada negara.

Melahirkan rasa syukur kerana pentadbiran kerajaan berjalan dengan baik, beliau berkata penjawat awam komited melaksanakan tanggungjawab, keselamatan dan ketenteraman negara terkawal manakala perpaduan rakyat tidak terjejas.

Menelusuri setahun kepimpinan Muhyiddin, antara tindakan segera dan luar biasa yang dilakukan kerajaan PN adalah melaksanakan Perintah Kawalan Pergerakan (PKP) berkuat kuasa 18 Mac 2020 diikuti dengan beberapa peringkat PKP bagi menyeimbangkan kehidupan dan kelangsungan hidup rakyat dan setiap sektor yang terkesan dengan COVID-19.

Jangkitan COVID-19 mula melanda negara pada 25 Januari 2020 dengan gelombang pertama melibatkan kes-kes import manakala gelombang kedua pada akhir Februari 2020.

Kes jangkitan COVID-19 memasuki gelombang ketiga pada pertengahan September 2020 sehingga kini yang menyaksikan kes melonjak naik dari puluhan ke ribuan kes sehingga pernah mencatat 5,725 kes, angka tertinggi pada 29 Januari.

Dalam wawancara selama hampir sejam itu, Muhyiddin yang juga Presiden Bersatu ditanya pelbagai soalan berhubung kerajaan dan tadbir urus negara, pengurusan COVID-19, pakej rangsangan ekonomi dan inisiatif dilaksanakan kerajaan bagi membantu rakyat, penerimaan rakyat dan pencapaian kerajaan PN, Proklamasi Darurat, dasar luar Malaysia serta harapan beliau.

Muhyiddin menjadi orang pertama menerima suntikan vaksin itu bersama-sama petugas barisan hadapan termasuk Ketua Pengarah Kesihatan Tan Sri Dr Noor Hisham


Lanjutan tempoh pembaharuan permohonan EPOKU kepada dua tahun

KUALA LUMPUR 31 Mac – Senator Datuk Ras Adiba Radzi mengemukakan beberapa cadangan kepada Kementerian Pembangunan Wanita, Keluarga dan Masyarakat (KPWKM) berkenaan isu kemas kini permohonan Elaun Pekerja OKU (EPOKU) termasuk melanjutkan tempoh pembaharuan permohonan elaun itu dari setahun kepada setiap dua tahun.

Ras Adiba berkata beliau telah menerima beberapa aduan daripada komuniti Orang Kurang Upaya (OKU) berkenaan isu kemas kini bagi permohonan EPOKU dan telah menghubungi Jabatan Kebajikan Masyarakat (JKM) bagi menyelesaikan masalah berkenaan.

Ahli Dewan Negara itu juga merakamkan ucapan terima kasih kepada JKM kerana bertindak segera dan pantas dalam menyelesaikan masalah yang dibangkitkan.

Selain daripada memohon agar JKM melanjutkan tempoh pembaharuan permohonan EPOKU, Ras Adiba juga meminta agar komuniti OKU untuk pergi ke pejabat JKM terdekat bagi mengemas kini butiran berkenaan EPOKU masing-masing tiga bulan sebelum tarikh akhir.

“Ketiga, meminta komuniti OKU untuk memaklumkan alamat dan nombor telefon terkini kepada JKM sekiranya terdapat perubahan,” katanya dalam satu kenyataan di sini, hari ini.

Ras Adiba yang juga Presiden OKU Sentral turut memohon pegawai JKM agar lebih aktif turun padang atau lapangan bagi membantu komuniti OKU mendaftar.

Selain itu, beliau juga mencadangkan agar JKM tidak meminta surat pengesahan doktor bagi OKU kekal ketika proses memperbaharui permohonan EPOKU dan berharap pegawai jabatan itu bertolak ansur dan menggunakan sedikit budi bicara mengenai hal itu.

Dalam pada itu, Ras Adiba turut berharap agar komuniti OKU sentiasa peka dengan keadaan semasa dan sentiasa memberikan kerjasama yang padu kepada JKM.

“Hak dan martabat golongan OKU perlu dan tetap dijadikan salah satu agenda teras untuk diperkasakan supaya kemakmuran bumi bertuah ini dapat dimanfaat serta dikongsi bersama,” katanya.


RFID: Plus gandakan pasukan bantu pelanggan di Plaza Tol

KUALA LUMPUR, 18 Jan – PLUS Malaysia Berhad (PLUS) telah menggandakan pasukan petugasnya di plaza tol untuk membantu melicinkan pergerakan pengguna lebuh raya Utara-Selatan yang berhijrah menggunakan Identifikasi Frekuensi Radio (RFID).

“Pelanggan lebuh raya yang mengalami masalah pengesanan di lorong RFID tidak perlu risau kerana kakitangan tol akan menggunakan peranti mudah alih untuk mengimbas tag RFID.

“Sekiranya tag masih tidak dapat dikesan, kupon untuk diagnostik pengesanan penuh di pusat fitmen Touch ‘n Go yang terdekat akan disediakan. Jika tag RFID masih mempunyai isu pengesanan selepas ujian, Touch ‘n Go akan menggantikan tag RFID secara percuma,” menurut kenyataan itu.

Sebelum ini media melaporkan pengguna jalan raya meluahkan kekecewaan selepas terperangkap dalam kesesakan di beberapa plaza tol, dipercayai berikutan kegagalan sistem RFID untuk mengesan tag yang dipasang pengguna.

Sementara itu, dalam kenyataan sama PLUS memaklumkan perlaksanaan RFID sejak 15 Jan lalu mencatatkan kadar migrasi yang menggalakkan iaitu sebanyak 10 peratus transaksi di seluruh Lebuhraya Utara-Selatan pada hujung minggu.

PLUS turut berharap peningkatan peralihan kepada pembayaran tol menerusi RFID yang sejajar dengan gaya hidup digital pembayaran tanpa sentuh dan e-Dompet, akan membawa pengalaman perjalanan lebih lancar kepada pengguna.- BERNAMA


Taklimat untuk putuskan tarikh peralihan ke endemik minggu depan – Hishammuddin

KUALA LUMPUR, 17 Jan – Kementerian Kesihatan (KKM), Kementerian Luar Negeri (MOFA) dan beberapa pihak yang berkaitan akan menyampaikan taklimat dalam mesyuarat kuartet COVID-19 minggu depan sebelum sebarang ketetapan mengenai pengisytiharan “Peralihan ke Endemik” diputuskan.

Menteri Kanan Pertahanan Datuk Seri Hishammuddin Tun Hussein berkata taklimat itu melibatkan laporan situasi semasa banjir dan jangkitan varian Omicron daripada pihak-pihak berkenaan, yang telah ditangguhkan sebelum ini.

“Kita tangguh (sebelum ini) sebab saya nak terima laporan kesan daripada banjir, varian Omicron COVID-19 dan pengembara yang kembali ke tanah air, khususnya dari Arab Saudi terlebih dahulu.

“Pada Mesyuarat kuartet minggu depan saya akan menerima taklimat daripada KKM, MOFA dan pihak-pihak lain untuk kita bentang pada jawatankuasa khas yang dipengerusikan Perdana Menteri (Datuk Seri Ismail Sabri Yaakob) sebelum keputusan tarikh sebenar kita beralih ke fasa endamik ditetapkan,” katanya dalam sidang media selepas majlis amanat kementeriannya hari ini.

Katanya keputusan fasa peralihan ke endamik tidak akan dilakukan secara semberono dan penangguhan fasa itu melibatkan tempoh dua hingga tiga minggu dari tarikh asal, iaitu minggu pertama Januari.

Sebelum ini Hishammuddin dilaporkan berkata kerajaan memutuskan menangguh sementara pengumuman fasa itu berikutan peningkatan penularan kes varian Omicron COVID-19 dalam negara.

Sementara itu, berhubung kemungkinan Pilihan Raya Negeri (PRN) Johor diadakan dalam situasi pandemik yang masih melanda negara, Ahli Parlimen Sembrong itu berkata pandangan KKM perlu diambil kira sebelum sebarang keputusan berkaitan PRN negeri dibuat.

Selain itu katanya PRN di Sabah, Melaka dan Sarawak perlu dijadikan sandaran dan iktibar agar PRN Johor berjalan dengan selamat, sekiranya ia benar-benar diadakan.

“Bukan untuk saya tentukan. Apabila ia diputuskan nanti, tugas kita di kuartet sebagai menteri yang mengkoordinasikan COVID-19 antara kementerian, saya terpaksa untuk bawa bersama kepimpinan negeri Johor untuk apa jua keputusan,” katanya.

Kerajaan Johor ketika ini memiliki majoriti tipis satu kerusi dengan memiliki 28 kerusi Dewan Undangan Negeri (DUN) berbanding 27 di blok pembangkang, dan kedudukannya dianggap ‘goyah’ selepas kematian bekas Menteri Besar yang juga Ahli Dewan Undangan Negeri Kempas Allahyarham Datuk Osman Sapian.- BERNAMA


Sistem Raja Berperlembagaan jadi faktor penstabil apabila situasi getir

KUALA LUMPUR 26 Okt. – Sistem Raja Berperlembagaan menjadi faktor penstabil apabila negara berdepan dengan situasi yang getir, kata Ketua Penganalisis Ekonomi Bank Islam Malaysia Berhad Dr. Mohd Afzanizam Abdul Rashid.

Beliau berkata ini boleh dianggap sebagai satu kelebihan kerana aktiviti ekonomi akan dapat diteruskan dalam suasana norma baharu dengan mematuhi prosedur operasi standard (SOP) yang ditetapkan.

“Sebelum ini, terdapat kebimbangan sekiranya darurat diumumkan dan kerisauannya tidak lain dan tidak bukan adalah (impak kepada) ekonomi,” katanya kepada Bernama di sini hari ini.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia.

“Baginda menegaskan bahawa Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat,” menurut Datuk Pengelola Bijaya Diraja Istana Negara Datuk Indera Ahmad Fadil Shamsuddin dalam kenyataan Istana Negara semalam.

Mohd Afzanizam berkata sektor kesihatan dijangka akan menerima lebih banyak peruntukan bagi memastikan negara sentiasa mempunyai kapasiti yang tinggi untuk menghadapi COVID-19.

Beliau berkata Ketua Pengarah Kesihatan Tan Sri Dr Noor Hisham Abdullah telah memberi amaran mengenai nilai kebolehjangkitan atau paras nilai R-Naught (RO) 2.2 adalah merbahaya dan kapasiti negara tidak mencukupi sekiranya angka ini dicapai.

“Buat masa ini, RO kita masih rendah tetapi melebihi angka 1, justeru, perlu ada persiapan yang rapi bagi menghadapi situasi wabak ini yang membelenggu negara.

Menteri Kewangan Tengku Datuk Seri Zafrul Tengku Abdul Aziz dijangka membentangkan Belanjawan 2021 pada 6 Nov ini pada persidangan Dewan Rakyat.


Usul bahas Ordinan Darurat boleh dibawa ke sidang Parlimen September – Muhyiddin

KUALA LUMPUR 3 Ogos – Suatu usul untuk membahas dan seterusnya mengungkaikan ordinan-ordinan darurat boleh dibawa dalam sidang Parlimen bulan hadapan yang diharap dapat menyelesaikan polemik berkaitan pembatalan ordinan itu secara harmoni dan berperlembagaan.

Perdana Menteri Tan Sri Muhyiddin Yassin dalam kenyataan hari ini berkata, ini selaras dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan peruntukan Perkara 150 (3) Perlembagaan Persekutuan.

“Usul ini yang akan dibincangkan dalam mesyuarat Jemaah Menteri esok diharapkan dapat menyelesaikan polemik berkaitan pembatalan ordinan-ordinan darurat secara harmoni dan berperlembagaan,” katanya.

Muhyiddin berkata pembatalan ordinan darurat oleh Yang di-Pertuan Agong tidak lagi berbangkit berikutan berakhirnya Proklamasi Darurat pada 1 Ogos dan ini berdasarkan kepada peruntukan Perlembagaan Persekutuan.

“Adalah dimaklumkan bahawa proses pembatalan ordinan-ordinan darurat oleh Seri Paduka Baginda Yang di-Pertuan Agong sepertimana yang disembah nasihat oleh Jemaah Menteri pada 23 Julai 2021 tidak dapat disempurnakan,” katanya.


Lelaki maut, motosikal ditunggang terbabas

REMBIA 25 Februari – Penunggang yang parah selepas motosikal berkuasa tinggi ditunggang terbabas, disahkan meninggal dunia ketika sedang dirawat di Hospital Melaka, di sini, jam 3 petang semalam.

Ketua Polis Daerah Alor Gajah Superintendan Arshad Abu berkata, terdahulu mangsa Hanif Mohammed, 48, menunggang motosikal jenis Honda CB400 terbabas dalam kejadian di Lebuh Alor Gajah- Melaka Tengah-Jasin (AMJ) Rembia, jam 3.30 pagi, Selasa lalu.

Arshad berkata ketika kejadian mangsa menunggang dari arah Alor Gajah menghala ke Melaka dan kemalangan menyebabkan dia mengalami kecederaan di beberapa bahagian badan selain patah kaki kiri.

“Namun semalam kami dimaklumkan oleh pihak hospital bahawa mangsa sudah meninggal dunia. Motosikal mangsa akan dihantar ke Pusat Pemeriksaan Kenderaan Berkomputer (Puspakom) bagi tindakan selanjutnya,” katanya.

Beliau berkata kes disiasat mengikut Seksyen 41(1) Akta Pengangkutan Jalan (APJ) 1987, selain itu pihak polis juga memohon saksi awam atau pengguna jalan raya yang ada melihat kejadian supaya tampil.


Indahnya Pulau Konet

KUALA LINGGI 7 Julai – Pulau Konet yang terletak di Telok Gong, di sini, bakal dibangunkan sebagai sebuah produk pelancongan baharu Melaka.

Majlis Pembangunan Pulau-Pulau Melaka (MPPM) menerusi satu kenyataan memaklumkan, pulau terletak di sebelah utara negeri ini bakal dibangunkan sebagai kawasan rekreasi laut dan pantai yang boleh menggamit kehadiran pelancong.

Bagi tujuan itu, satu kajian pemeliharaan dan pemuliharaan spesies terumbu karang serta ikan hiasan telah diadakan MPPM dengan kerjasama Operator Megladon Dive Academy.

“Kerajaan Negeri Melaka bercadang untuk membangunkan Pulau Konet sebagai produk baru pelancongan negeri melalui aktiviti rekreasi laut dan pantai yang bersesuaian dengan fizikal pulau tersebut.

MPPM menambah, tujuan kajian tersebut dijalankan adalah untuk mengenal pasti spesies terumbu karang dan ikan hiasan yang terdapat di kawasan pulau tersebut.


Lembah Klang dilanda banjir kilat, puluhan kereta terperangkap di jalan raya

Antara kawasan terlibat ialah Jalan Chan Show Lin, Jalan Tun Razak, Jalan Kia Peng, Jalan Raja Chulan, Jalan Kuching dan Jalan Raja Laut.

Agensi Pengurusan Bencana Negara (NADMA) menerusi perkongsian di laman Facebook memaklumkan, pusat pemindahan sementara (PPS) Dewan Kelab Sultan Sulaiman telah dibuka, dan anggota polis dari Balai Polis Chow Kit kini sedang membantu kerja-kerja pemindahan.

Hujan lebat itu turut mengakibatkan paras air beberapa sungai di sekitar Lembah Klang berada dalam trend menaik, antaranya Sungai Gombak (Jalan Tun Razak) yang melepasi aras bahaya, manakala Sungai Batu (Sentul), Sungai Klang (Jambatan Sulaiman dan Lebuh Pasar) dan Sungai Gombak (Jalan Parlimen) melepasi aras amaran.

“NADMA ingin mengingatkan orang awam agar sentiasa mengambil langkah berjaga-jaga, peka dengan keadaan sekeliling dan mengutamakan keselamatan diri ketika banjir berlaku,” menurut hantaran itu.

Dalam pada itu, jurucakap Jabatan Bomba dan Penyelamat (JBPM) Kuala Lumpur mengesahkan sebuah video tular berdurasi 25 saat, yang menunjukkan beberapa kenderaan awam ditenggelami air akibat banjir kilat di Jalan Kuchai Lama kira-kira 4.15 petang tadi.

“Kami menerima puluhan panggilan kecemasan memaklumkan kejadian banjir kilat di kawasan Lembah Klang. Pihak JBPM akan mengeluarkan kenyataan dalam masa terdekat,” katanya kepada Bernama.

Dalam video tular itu, kelihatan beberapa kenderaan terkandas berikutan laluan jalan raya telah dinaiki air, sekal  gus mengakibatkan kesesakan lalu lintas. – BERNAMA


PSF beri kebenaran bersyarat untuk Indonesia jadi tuan rumah Sukan Para ASEAN

KUALA LUMPUR, 15 Jan – Lembaga Gabenor (BoG) Persekutuan Sukan Para ASEAN (APSF) mengundi memihak kepada Indonesia untuk menjadi tuan rumah Sukan Para ASEAN ke-11 (APG) selepas Vietnam membuat keputusan menangguhkan temasya sukan itu tahun lepas atas alasan pandemik COVID-19.

Indonesia telah mencadangkan agar APG itu diadakan di Solo (Surakarta) dari 20 hingga 31 Julai tahun ini dan menawarkan 13 acara di pelbagai venue sekitar bandar Jawa Tengah di mana berlangsungnya edisi keenam sukan berkenaan pada 2011.

Bagaimanapun, APSF menyatakan bahawa kebenaran itu adalah bersyarat dan tertakluk kepada Indonesia dikeluarkan daripada sekatan yang dikenakan oleh Agensi Anti-Doping Dunia (WADA) susulan ‘ketidakpatuhan’ dalam melaksanakan program ujian secara berkesan.

Menurut APSF, dalam mesyuarat tergempar yang berlangsung secara maya semalam dan dihadiri wakil lapan negara termasuk Malaysia, majoriti Presiden Jawatankuasa Paralimpik Kebangsaan (NPC) setuju dengan permohonan Indonesia untuk menjadi hos alternatif sukan itu.

Indonesia dibenar menganjurkan temasya sukan itu selepas enam negara mengundi menyokong manakala satu menentang. Singapura dan Brunei tidak hadir manakala Indonesia, sebagai pihak berkepentingan, dikecualikan daripada proses undian.

Presiden APSF Mejar Jeneral Osoth Bhavilai berkata meskipun isu komitmen kerajaan, sokongan dan pembiayaan telah selesai, Indonesia kini mempunyai tempoh sebulan hingga 15 Feb untuk meyakinkan WADA agar menarik balik sekatan.

“BoG akan mengadakan mesyuarat khas pada 17 Feb untuk membincang dan memastikan bahawa semya syarat termasuk prosedur COVID-19 yang ketat dipenuhi sebelum secara rasmi mengumumkan Indonesia sebagai tuan rumah APG ke-11,” menurutnya dalam satu kenyataan.- BERNAMA


Media arus perdana perlu sentiasa ingatkan rakyat mengenai bahaya COVID-19

KOTA BHARU, 1 Mei – Orang ramai diingatkan supaya tidak leka dengan bahaya ancaman COVID-19 biarpun kerajaan memberi beberapa kelonggaran terhadap langkah kawalan dan pencegahan virus tersebut, mulai hari ini.

Menteri Komunikasi dan Multimedia Tan Sri Annuar Musa berkata dalam memastikan setiap lapisan masyarakat tidak leka dan alpa, pihaknya akan terus-menerus memberi peringatan mengenai prosedur operasi standard (SOP) menerusi platform media arus perdana seperti televisyen dan radio.

“Platform media arus perdana seperti televisyen komersial termasuk Radio dan Televisyen Malaysia (RTM) dan Bernama, serta radio perlu sentiasa memainkan peranan memperingati bahawa bahaya itu tetap ada terutama bagi golongan berisiko, warga emas serta berpenyakit kronik,” katanya.

Beliau berkata demikian kepada pemberita selepas menziarahi bekas Ketua Penerangan UMNO Tan Sri Hussein Ahmad di Kampung Lemal, di sini hari ini.

Mengulas lanjut, Annuar yang juga seorang daripada Menteri Kuartet COVID-19 berkata kementeriannya akan terus memberi sokongan kepada fasa peralihan ke endemik yang dilaksanakan sejak 1 April lepas yang bertujuan memulihkan ekonomi negara.

“Fasa peralihan ke endemik ini menyaksikan lebih banyak kelonggaran dalam pelbagai sektor bagi membolehkan rakyat kembali ke kehidupan hampir normal selepas lebih dua tahun berperang dengan COVID-19.

“Langkah ini penting, untuk merancakkan kembali ekonomi negara khususnya sektor yang terjejas selepas pintu sempadan negara ditutup dalam usaha kerajaan mengekang penularan COVID-19 dalam negara,” katanya.- BERNAMA


MBMB PBT pertama rangka Pelan Kecemasan Luar Tapak

BANDA HILIR 15 Jun – Majlis Bandaraya Melaka Bersejarah (MBMB) menjadi Pihak Berkuasa Tempatan (PBT) pertama yang menyediakan pelan kecemasan luar tapak bagi menangani bencana di kawasan industri.

Datuk Bandar MBMB, Datuk Shadan Othman berkata, pelan itu selaras dengan Peraturan Keselamatan Kesihatan Pekerjaan (Kawalan Terhadap Bahaya Kemalangan Besar Dalam Perindustrian) 1996 atau lebih dikenali sebagai CIMAH.

Katanya, menerusi pelan tersebut seluruh pengusaha industri termasuk agensi berkaitan mempunyai satu garis panduan bagi menangani sebarang kemalangan luar jangka khususnya ketika bencana.

“Melihat kepentingan itu MBMB bekerjasama dengan Petronas Penapisan (Melaka) Sdn. Bhd. atau MRCSB menganjurkan Bengkel Penyediaan Pelan Kecemasan Luar Tapak Bersama Industri (Major Hazards Industry).

“Hari ini diadakan bengkel untuk mempersiapkan pelan tersebut yang kemudiannya akan dipanjangkan kepada Jawatankuasa Bencana Negeri sebelum dijadikan rujukan terutamanya di kawasan MBMB,” katanya.

Beliau berkata demikian pada sidang media Majlis Penutup Bengkel Penyediaan Pelan Kecemasan Luar Tapak MBMB Bersama Industri, di sini, hari ini.

Hadir sama, Ketua Pegawai Eksekutif MRCSB, Ahmad Farid Yaacob dan Ketua Penolong Pengarah Jabatan Keselamatan dan Kesihatan Pekerjaan Malaysia, Kasman Nasir.


KKM mula uji Ivermectin ke atas pesakit COVID-19 berisiko tinggi – Dr Noor Hisham

Ketua Pengarah Kesihatan Tan Sri Dr Noor Hisham Abdullah berkata Ivermectin adalah sejenis ubat antiparasit yang diluluskan oleh Pentadbiran Makanan dan Ubat-Ubatan (FDA) serta digunakan secara meluas bagi merawat beberapa penyakit tropika terabai termasuk onchocerciasis, strongyloidiasis dan helminthiases.

“FDA tidak meluluskan penggunaan Ivermectin bagi merawat dan mencegah COVID-19 pada manusia dan Pertubuhan Kesihatan Sedunia (WHO) hanya mengesyorkan penggunaan Ivermectin dalam ujian klinikal di mana pesakit perlu dipantau dengan teliti oleh doktor pakar dan penyelidik berpengalaman untuk menjamin keselamatan serta keberkesanan,” menurutnya dalam kenyataan malam tadi.

Katanya KKM dan ICR telah memulakan ujian Keberkesanan Rawatan Ivermectin ke atas Pesakit COVID-19 Berisiko Tinggi (Kajian I-TECH) yang diketuai pakar Penyakit Berjangkit Hospital Raja Permaisuri Bainun, Ipoh dengan dibantu sepasukan pakar dan penyelidik Pusat Penyelidikan Klinikal (CRC) di 12 hospital di bawah KKM.

Dr Noor Hisham berkata ujian itu telah diluluskan oleh Jawatankuasa Kajian dan Etika Perubatan pada 25 Mei yang menyaksikan perbandingan antara rawatan Ivermectin (dos tertentu dengan tempoh tertentu) dengan rawatan standard semata-mata.

Beliau berkata kajian itu akan melibatkan 500 subjek daripada kumpulan berisiko tinggi berusia 50 tahun dan ke atas yang dimasukkan ke hospital KKM dengan gejala ringan atau sederhana COVID-19 (kategori dua hingga tiga).

“ICR telah menubuhkan Lembaga Pemantauan Data (DMB) yang terdiri daripada doktor biasa yang bebas, ahli farmasi ujian klinikal serta pakar metodologi bagi melindungi pesakit yang diuji dari segi keselamatan dan keberkesanan produk penyelidikan seperti ditetapkan oleh Bahagian Regulatori Farmasi Negara (NPRA),” katanya.

Beliau berkata kajian itu dimulakan pada 31 Mei lepas dan setakat ini, lapan pesakit telah didaftar dalam ujian klinikal tersebut yang dijangka selesai menjelang September 2021.


Asrama lelaki SMKA di Pedas terbakar

Ketua Balai Bomba dan Penyelamat Rembau Mohd Izwan Md Said berkata pihaknya menerima panggilan kecemasan pada 1.18 tengah hari dan tiba di lokasi tiga minit kemudian.

“Kebakaran melibatkan bangunan asrama lelaki di tingkat tiga yang mempunyai kira-kira 10 bilik dan berkeluasan 40×200 kaki persegi,” katanya dalam kenyataan.

Beliau berkata operasi pemadaman yang turut dibantu anggota Balai Bomba dan Penyelamat Kota serta Senawang itu tamat sepenuhnya pada 3.51 petang manakala punca kejadian sedang disiasat.


Identiti enam korban nahas kereta bertembung di Kemaman dikenal pasti

CHUKAI, 25 April – Identiti enam mangsa terkorban dalam nahas dua buah kereta Proton Persona yang bertembung di Kilometer 153 Jalan Jerangau-Jabor di Cheneh dekat sini petang semalam, telah dikenal pasti.

Ketua Polis Daerah Kemaman Supt Hanyan Ramlan berkata mangsa yang maut adalah empat penumpang di dalam kereta Proton Persona yang pertama iaitu Nor Nadia Natasha Abu Bakar, 23; Nur Syafinaz Naura Saiful Azwan, 2 tahun; Tuan Yah Dollah, 61; dan Rosliza Mat Hussin, 38.

Katanya, pemandu kereta tersebut Shah Rezzal Zanzalani, 27, dan tiga penumpang lain iaitu Wan Muhamad Adam Wan Muhamad Khalil, 11; Wan Alya Farhana Wan Muhamad Khalil,15; dan Nur Syafana Nasha Saiful Azwan,2, mengalami kecederaan.

“Manakala di dalam kereta Proton Persona kedua pula mangsa yang maut adalah Abd Halim Ismail, 71 dan Alisha Mardhiah Muhammad Ubaidillah Zikri berusia dua tahun. Pemandu kereta Muhammad Ubaidillah Zikri Adnan, 26 dan dua penumpang lain Nurul Fatihah Azman, 28, dan Zaiton Mohamad, 57, mengalami kecederaan,” katanya dalam kenyataan tengah malam tadi.

Hanyan berkata berdasarkan siasatan awal, kemalangan berlaku kira-kira 5 petang semalam itu berpunca apabila kereta dipandu Shah Rezzal yang dalam perjalanan dari Bukit Besi, Dungun ke Cheneh dekat sini, hilang kawalan dan memasuki laluan bertentangan.

Situasi tersebut menyebabkan kenderaan dipandu Muhammad Ubaidillah Zikri dari Perasing dekat sini menghala ke Batu Rakit, Kuala Nerus, tidak dapat mengelak kerana jarak yang dekat dan menyebabkan kedua-dua kereta bertembung secara berhadapan, katanya.

“Mayat semua mangsa telah dibawa ke Unit Forensik Hospital Kemaman manakala mangsa yang cedera telah dibawa ke hospital sama untuk rawatan lanjut,” katanya sambil memaklumkan kes disiasat di bawah Seksyen 41 (1) Akta Pengangkutan Jalan 1987.


Kuarantin: Majikan perlu terima sijil digital, elak sesak di CAC

KUALA LUMPUR, 25 Feb – Majikan atau pihak yang berkaitan diseru agar menerima salinan sijil digital Perintah Pengawasan dan Pemerhatian di Rumah (HSO) dan Perintah Pelepasan Kuarantin (RO) setelah tempoh isolasi pesakit berakhir, bagi mengelakkan kesesakan di Pusat Penilaian COVID-19 (CAC).

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata berdasarkan pelaporan kepada Pusat Kesiapsiagaan dan Tindak Cepat Krisis (CPRC), sejumlah 90 peratus daripada mereka yang hadir ke CAC adalah untuk tujuan discaj daripada HSO, iaitu terdapat pesakit atau majikan yang mendesak untuk mendapatkan notis secara bertulis.

Beliau berkata 30 hingga 50 peratus kes yang hadir ke CAC bukan untuk penilaian bagi kes yang merosot semasa menjalani pemantauan di rumah.

“Hal yang sedemikian menyebabkan penambahan beban tugas di CAC iaitu fokus petugas kesihatan adalah kepada aspek penilaian dan perawatan kes yang memerlukan perhatian khusus.

“Oleh yang demikian, semua majikan diseru untuk peka terhadap perkara ini dan menerima sijil digital HSO dan RO yang dikemukakan, serta tidak lagi mendesak pekerja untuk mendapatkan pengesahan daripada CAC,” katanya.

Mengenai penggunaan katil unit rawatan rapi (ICU) COVID-19 di hospital, Dr Noor Hisham berkata enam negeri menunjukkan peratusan pengisian melebihi 50 peratus iaitu Kelantan (86 peratus), Johor (59), Labuan (57), Kuala Lumpur (54), Sabah (52) dan Melaka 50 peratus.

Merujuk kes positif COVID-19 yang dicatatkan semalam, beliau berkata 32,070 kes direkodkan dengan 99.4 peratus atau 31,890 kes kategori satu dan dua, manakala 180 kes atau 0.56 peratus merupakan kategori tiga, empat dan lima.


‘Mahu banggakan ibu bapa dalam sukan angkat berat’ – Nurul Syasya

BIARPUN baharu menginjak usia 14 tahun, namun impian atlet angkat berat muda Nurul Syasya Khairina Samsur, untuk membanggakan ibu dan bapanya dalam sukan itu tidak boleh dinafikan.

“Tidak dinafikan kadang-kadang saya rasa malas untuk pergi latihan angkat berat, namun bila difikirkan semula saya perlu membanggakan ibu dan bapa dalam bidang sukan dan akademik.

“Saya mula berminat dalam sukan ini sejak darjah lima, hasil perkongsian dan latihan bersama jaguh angkat berat Filipina Hidilyn Diaz, sehingga sekarang saya masih berkecimpung dalam sukan ini.

“Hidilyn banyak mengajar saya teknik angkat berat yang betul, pernah juga tangan saya terseliuh namun itu bukan pematah semangat untuk saya terus berjaya,” katanya ketika ditemui pada Program Mengenalpasti Bakat Sukan (TID) Bagi Sukan Angkat Berat Tahun 2023 di Sekolah Kebangsaan (SK) Kesang Tua, di sini, baru-baru ini.

Gadis ini menyasarkan pingat emas yang bakal dibawa pulang pada kejohanan National Junior & Senior Weightlifting Championships di Rompin, Pahang pada 16 hingga 19 Mac depan.

“Acara paling dekat saya akan sertai adalah National Junior & Senior Weightlifting Championships di Rompin, Pahang pada 16 hingga19 Mac depan dan Commonwealth Junior and Senior Championships di New Delhi, India pada 12 hingga 16 Julai.

“Sasaran untuk perlawanan bulan Mac ini, insya-Allah pingat emas, di India saya belum pasti lagi sasaran pingat apa, tetapi saya akan berusaha sebaik mungkin untuk harumkan nama negara khususnya Negeri Melaka.

“Daripada segi persediaan pula saya kena banyak latihan, perbaiki teknik untuk angkat berat, alhamdulillah setakat ini tidak mengganggu pelajaran saya, ibu dan ayah juga sentiasa menyokong minat saya ini,” katanya.

“Syasya sebelum ini memang aktif dengan sukan bola baling dan lontar peluru mewakili sekolah ke peringkat daerah, tetapi bila dia dapat masuk sukan angkat berat, saya nampak dia lebih bersemangat untuk menceburi bidang ini.

“Sebagai ayah dan orang yang juga melatih Syasya, saya harap dia dapat memberikan impak besar dalam sukan angkat berat terutama di Negeri Melaka.


Polis rampas pistol, peluru selepas tahan penjenayah diburu sejak 2003

Ketua Polis Kelantan Datuk Shafien Mamat berkata siasatan mendapati bahawa penarik kereta berumur 38 tahun yang ditahan pada pukul 9.30 pagi itu merupakan penjenayah yang diburu polis sejak 2003.

Beliau berkata polis turut menemukan dua bilah pedang samurai dan plastik putih mengandungi dua liter cecair disyaki dadah, selain dua unit telefon bimbit jenama Nokia dan Iphone 5s selepas memeriksa kereta Honda Civic milik suspek.

Katanya pistol berkenaan ditemukan dalam poket seluar hadapan sebelah kanan suspek bersama dua kelopak berisi 10 butir peluru, yang dikatakan dibeli lelaki itu dari seorang lelaki Thailand awal Sept lepas dengan harga RM2,200.

“Serbuan turut dilakukan di rumah suspek kira-kira 200 meter dari tempat kejadian, dan polis turut merampas 10,000 pil jenis Epam bernilai RM30,000 serta wang tunai RM54,000 dipercayai wang hasil dadah,” katanya pada sidang sidang akhbar di Ibu Pejabat Daerah (IPD) Gua Musang, di sini hari ini.

Shafien berkata pada tahun 2003 suspek pernah meloloskan diri ketika Sekatan Jalan Raya (SJR) di Gua Musang, selain turut meninggalkan kad pengenalannya selepas diminta pihak polis.

Katanya suspek ditahan reman selama seminggu bermula semalam dan disiasat di bawah Seksyen 8(a) Akta Senjata 1960, yang jika sabit kesalahan boleh membawa hukuman penjara selama tempoh tidak melebihi tujuh tahun atau dikenakan denda tidak melebihi RM10,000 atau kedua-duanya sekali. – BERNAMA


80 peratus rakyat perlu terima vaksin menjelang Mac 2022

DURIAN TUNGGAL 4 April – “Itu pilihan mereka (UMNO) tidak menjadi masalah, kalau kita lihat nak dibubar (Parlimen) pun kerajaan akan terus berfungsi atas sebab kuasa ketika ini adalah di bawah Yang di-Pertuan Agong,” kata Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof.

Beliau ditanya kenyataan Pengarah Pilihan Raya UMNO, Datuk Seri Tajuddin Abdul Rahman melalui Free Malaysia Today (FMT) sebelum ini bahawa ahli UMNO akan melepaskan jawatan masing-masing dalam kerajaan termasuk jawatan menteri, timbalan menteri dan pengerusi syarikat berkaitan kerajaan (GLC) menjelang Ogos depan.

Ia susulan Perhimpunan Agung UMNO lalu untuk menarik sokongan terhadap kerajaan Perikatan Nasional (PN) pada Ogos jika Perdana Menteri, Tan Sri Muhyiddin Yassin masih gagal membubarkan Parlimen dalam tempoh itu.

“Jadinya, dalam program nasional bulan dua atau tiga tahun 2022, kita harapkan 70 ke 80 peratus rakyat Malaysia sudah diberi vaksinasi COVID-19.

“Dan sekiranya itu tercapai terpulang kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah atau Parlimen yang bersidang ketika itu untuk membawa usul membubarkan Parlimen.

“Jika ada parti nak ‘resign’ tiada masalah, saya tak rasa kerajaan tumbang ia bergantung pada Parlimen ataupun budi bicara Yang di-Pertuan Agong dalam keadaan hari ini,” katanya.

Beliau berkata demikian pada sidang media selepas Jelajah Pak Wan Prihatin DUN Durian Tunggal di Kedai Makan En Nasir Kampung Pantai Belimbing, hari ini.

Dalam pada itu, beliau berkata setakat hari ini Pusat Kuarantin dan Rawatan COVID-19 (PKRC) atau MAEPS 2.0 masih menjalankan operasi seperti biasa.

“Tetapi kita mempunyai kapasiti yang lebih untuk menampung orang yang dijangkiti atau mereka yang disyaki (PUI) dijangkiti penyakit berjangkit atau kontak kepada kes (PUS) terutamanya yang tak bergejala.

“Trend di MAEPS kita nampak menurun, terima kasih kepada rakyat yang mematuhi prosedur operasi standard (SOP) dan ramai daftar MySejahtera untuk diberi vaksinasi COVID-19,” katanya.


Projek river lights platform kebangkitan semula artis seni visual, pencahayaan

MELAKA, 27 Mac – Projek River Lights di sini akan menjadi platform kebangkitan semula artis visual, seni cahaya dan persembahan di Melaka yang sebelum ini berehat panjang akibat pandemik COVID-19.

Datuk Bandar Majlis Bandaraya Melaka Bersejarah (MBMB) Datuk Zainal Abu berkata setakat ini projek itu berjaya menghimpunkan lebih 30 artis daripada pelbagai medium persembahan seperti seni arca, anyaman dan persembahan pentas.

“Macam projek ini (River Lights), ramai ingat ia pencahayaan lampu yang diletakkan di sepanjang tebing Sungai Melaka ini tetapi sebenarnya tidak. Kita tampilkan seni kontemporari pencahayaan dalam bentuk arca,” katanya.

Beliau berkata kepada pemberita selepas majlis perasmian program Earth Hour dan Projek River Lights oleh Exco Pembangunan Belia, Sukan dan Badan Bukan Kerajaan (NGO) negeri V.P Shanmugam di Taman SDG, Jalan Melaka Sentral di sini malam tadi.

Zainal berkata MBMB yakin projek tersebut akan memberi semangat kepada artis seni kreatif di negeri ini untuk kembali bekerja, menghasilkan reka bentuk dan persembahan yang lebih unik bagi tatapan pengunjung.

Beliau berkata Projek River Lights itu terdiri daripada pemasangan seni arca interaktif dan program jangkauan pelbagai seni diilhamkan daripada Sungai Melaka, yang berteraskan air sebagai sumber kehidupan dan perhubungan.

Menurut Zainal, arca HOPE dan pemetaan cahaya oleh filamen bersaiz 10 meter x 2 meter yang didirikan di tebing Sungai Melaka Fasa II juga merujuk kepada sejarah sosial Melaka secara kolektif yang diadun secara kreatif, berwarna warni dan berinteraktif.

Selain Projek River Lights, Taman SDG tersebut juga akan menjadi ruang kepada artis busker atau penghibur jalanan untuk membuat persembahan sekali gus menarik lebih ramai pelancong ke lokasi itu terutama pada malam hujung minggu.

“Ada lebih banyak pengisian yang sedang kita rancang termasuk menambah arca dengan kerjasama seperti Agensi Pembangunan Ekonomi Seni Budaya (CENDANA), pelopor program Art In The City dengan kerjasama Kementerian Komunikasi dan Multimedia  dan Think City. Kita akan tambah baik secara berperingkat.

“Kita akan buat secara berterusan. Kawasan yang dibuka sebagai lokasi bersantai dan swafoto ini akan dapat hidupkan lagi persekitaran di sini sebagai satu ruang baharu kepada orang awam dan pelancong luar terutama menjelang fasa endemik,” katanya.


Zainal cuba ‘resepi’ baharu

KETUA Jurulatih Kelab Bolasepak Melaka United (MUFC), Zainal Abidin Hassan bakal mempertaruhkan taktikal baharu bagi menghadapi saingan Liga Super 2021 bermula Mac depan.

“Musim lepas kita hanya ada satu penyerang dan tahun ini ada dua. Jadi memang kita bakal membuat satu taktikal yang berlainan kerana kita tahu kelemahan kita dahulu ialah menjaringkan gol.

“Dua penyerang baharu yang kita bawa masuk ini kita melihat mereka ada kredibiliti untuk menjaringkan gol, bergerak dan mempunyai satu aset yang kita tak ada sebelum ini.

“Jadi, saya berharap prestasi yang mereka pamerkan sebelum ini dapat diteruskan bersama Melaka United FC dan kita juga meminta rakan pemain untuk memberikan sokongan kepada mereka sepanjang musim ini,” katanya.

Mengulas lanjut, Zainal memaklumkan pihaknya kini sudah melengkapkan senarai penuh 26 pemain yang akan menyarung jersi Hijau Putih musim ini dan kini sedang menunggu lampu hijau untuk memulakan sesi latihan dan aksi pra musim.

“Apa yang diharap sekarang ini kami dapat menjalankan latihan seperti biasa bagi membolehkan pemain baharu dan lama mencipta keserasian bersama pasukan,” katanya lagi.


Bot karam di Semporna: Dua mangsa terakhir ditemukan terapung

SEMPORNA, 16 April – Dua mangsa terakhir yang hilang dalam kejadian bot karam pada Khamis lepas (14 April), ditemukan terapung berhampiran lokasi kejadian di perairan Kampung Tandoan, Pulau Timbun Mata pagi ini.

Pengarah Agensi Penguatkuasaan Maritim Malaysia (APMM) Zon Maritim Semporna Komander Maritim Semporna Norrimi Hassan berkata mangsa Noranis Harimalam, 14, serta Aiman, 7, ditemukan penduduk kampung pada 7.50 pagi.

Semalam Ketua Polis Daerah Semporna Supt Mohd Farhan Lee Abdullah dilaporkan berkata lima individu maut, manakala dua hilang dan 14 individu lagi selamat selepas bot dinaiki mereka karam di perairan Kampung Tandoan, Pulau Timbun Mata dekat sini.

Mohd Farhan berkata juragan bot itu berusia 64 tahun ditahan semalam bagi membantu siasatan kejadian itu, di bawah Seksyen 304A Kanun Keseksaan iaitu kerana menyebabkan kematian dengan cuai.- BERNAMA


APMM tahan dua bot, 19 nelayan Vietnam ceroboh perairan negara

MERSING 26 April. – Agensi Penguatkuasaan Maritim Malaysia (APMM) menahan dua bot nelayan Vietnam bersama 19 kru termasuk tekong kerana disyaki menceroboh perairan negara untuk menangkap ikan di kedudukan 10 batu nautika timur laut dari Pulau Pemanggil, awal pagi Ahad.

Pengarah Zon Maritim Mersing Komander Maritim Khairul Nizam Misran berkata, kedua-dua bot berkenaan ditahan pada kira-kira 2 pagi dalam satu operasi bersepadu bersama Pasukan Polis Marin dan Jabatan Perikanan Malaysia.

“Justeru, bot dan tahanan terbabit akan dibawa ke jeti APMM Pos Teluk Gading bagi siasatan lanjut selain menjalani ujian saringan COVID-19 sebagai langkah berwaspada dalam membendung penularan wabak itu,” katanya dalam kenyataan di sini hari ini.

Khairul Nizam berkata kes disiasat mengikut Akta Perikanan 1985 kerana menceroboh dan menangkap ikan tanpa kebenaran Pengarah Perikanan Malaysia dan Akta Imigresen 1959/1963 kerana gagal mengemukakan dokumen pengenalan diri yang sah.


Pemandu wanita buat pusingan U di lampu isyarat didenda RM5,500

KUALA LUMPUR 10 Feb. – Seorang wanita yang tular di laman sosial baru-baru ini kerana memandu secara tidak cermat dengan membuat pusingan U di persimpangan lampu isyarat Taman Bersatu, Rawang sehingga menyebabkan seorang penunggang motosikal cedera parah, didenda RM5,500 oleh Mahkamah Majistret Selayang hari ini.

Majistret Nur Hafizah Rajuni menjatuhkan hukuman itu ke atas peniaga dalam talian Nor Haity Muhamad Aziz, 36, selepas tertuduh mengaku bersalah.

Mengikut pertuduhan, Nor Haity telah memandu kereta jenis Proton Persona di atas jalan raya dengan tidak cermat dan tidak bertimbang rasa terhadap orang lain yang menggunakan jalan tersebut di persimpangan lampu isyarat di Taman Bersatu, Rawang dekat sini pada 4.30 petang 7 Februari lalu.

Dia didakwa mengikut Seksyen 43 (1) Akta Pengangkutan Jalan 1987 yang memperuntukkan hukuman penjara maksimum 12 bulan atau denda minimum 5,000 dan maksimum RM10,000 jika sabit kesalahan.

Terdahulu, Timbalan Pendakwa Raya Nur Intan Syakieraah Zakaria memohon hukuman setimpal berbentuk pengajaran kerana mangsa dalam kes itu cedera parah akibat kemalangan tersebut.

Nor Haity, yang tidak diwakili peguam, merayu hukuman ringan atas alasan suaminya tidak bekerja manakala dia hanya berniaga dalam talian untuk menyara keluarga dan tiga anak mereka yang masih kecil.

Menurut fakta kes, kemalangan itu berlaku semasa mangsa sedang menunggang motosikal jenis SYM dari arah pekan Rawang menghala ke rumahnya di Taman Tun Teja, Rawang apabila secara tiba-tiba, sebuah kereta dari arah bertentangan telah membuat pusingan U di tempat kejadian.

Berikutan itu, mangsa seorang wanita berusia 23 tahun tidak sempat mengelak lalu terlanggar bahagian hadapan kiri kereta tersebut serta mengalami kecederaan parah iaitu patah kaki kanan dan tangan kiri selain luka di bahagian badan.

Media sebelum ini melaporkan video berdurasi 21 saat yang memaparkan sebuah motosikal merempuh sebuah kereta yang secara tiba-tiba membuat pusingan U di persimpangan lampu isyarat di lokasi itu tular di laman sosial.


Pasangan jarak jauh boleh rentas negeri mulai esok- Ismail Sabri

KUALA LUMPUR 26 Jan. – Mulai esok, pasangan suami isteri jarak jauh yang berada di lokasi di bawah Perintah Kawalan Pergerakan (PKP) dibenar merentas negeri untuk pulang berjumpa pasangan masing-masing.

Menteri Kanan (Kluster Keselamatan) Datuk Seri Ismail Sabri Yaakob berkata, menerusi sidang khas Majlis Keselamatan Negara (MKN) semalam, kerajaan bersetuju memberi kelonggaran itu namun pasangan terbabit perlu mendapat kebenaran polis terlebih dahulu.

“Atas nasihat Kementerian Kesihatan (KKM), kerajaan setuju untuk membenarkan pasangan suami isteri yang berjauhan disebabkan bekerja untuk merentas negeri bertemu keluarga masing-masing dengan syarat mendapat kebenaran dan kelulusan polis.

“Sama seperti yang lain-lain, kalau ada kes kecemasan memang kita benarkan tetapi perlu maklum kepada polis dan dapatkan kebenaran terlebih dahulu,” katanya pada sidang media mengenai perkembangan PKP di sini hari ini.

Bagaimanapun, Ismail Sabri yang juga Menteri Pertahanan menasihati mereka yang bergejala sama ada mendapatkan rawatan terlebih dahulu, membuat saringan atau sebaik-baiknya menangguhkan perjalanan sehingga sihat.

Ismail Sabri juga berkata, 482 individu ditahan kerana ingkar arahan PKP semalam dan daripada jumlah itu, 444 orang dikompaun manakala 38 lagi direman.

“Antara kesalahan direkodkan tiada penjarakan fizikal (123), tidak memakai pelitup muka (114), gagal menyediakan peralatan, tidak merekod butiran diri pelanggan (72), rentas daerah dan negeri tanpa kebenaran (53) dan lain-lain (120),” katanya.

Sejak 24 April tahun lalu pula, seramai 109,989 individu pulang ke tanah air dan mereka ditempatkan di 75 hotel serta 14 Institut Latihan Awam (ILA) dan Institut Pengajian Swasta di seluruh negara untuk kuarantin wajib.


DUN Ayer Limau: Masalah rekahan jalan di Ramuan China Kechil berjaya diselesaikan

AYER LIMAU 15 Mei – Rekahan permukaan jalan yang berpunca daripada hakisan pada pembetung rosak di Jalan Ramuan China Kechil, Lubok China telah selesai dibaiki.

Hameed berkata, pihaknya sebelum ini telah menerima satu laporan berhubung permasalahan terbabit, lalu mengambil tindakan segera dan berjaya diselesaikan menjelang Aidilfitri lalu.

“Tindakan ini telah diambil Jabatan Kerja Raya (JKR) negeri bagi menyelesaikannya malah mendapati terdapat tambahan projek telah dijalankan bagi membaiki kerosakan yang sama.

“Kerja kerja kecemasan pembaikan pembetungan dan lain-lain pembaikan berkaitan telah berjaya disiapkan dengan menelan kos sebanyak RM20,000,” katanya kepada Melaka Hari Ini.

Masalah itu disedari ketika Hameed bersama rombongan ketika melalui jalan berkenaan selepas selesai program ziarah kasih di Taman Datuk Setia dan Kampung Ramuan China Kechil, Februari lalu.


Ekonomi negara dapat manfaat besar melalui perjanjian perdagangan bebas serantau dan antarabangsa – Agong

KUALA LUMPUR, 28 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah ekonomi Malaysia akan mendapat manfaat yang besar melalui perjanjian perdagangan bebas ekonomi serantau dan antarabangsa yang merupakan tunjang kepada sistem perdagangan pelbagai hala berasaskan peraturan.

Seri Paduka bertitah Perjanjian Kerjasama Ekonomi Komprehensif Serantau (RCEP) yang diratifikasikan akan menyediakan akses pasaran yang lebih luas kepada syarikat tempatan.

Titah Seri Paduka ia turut memberi peluang berlipat ganda untuk syarikat tempatan khususnya perusahaan kecil dan sederhana (PKS) untuk meningkatkan penyertaan dalam rantaian nilai serantau dan global.

“Menerusi kerangka Aspirasi Pelaburan Nasional pula, fokus ditumpukan kepada sektor pertumbuhan ekonomi baharu yang dapat menarik pelaburan berimpak tinggi dan berteknologi, di samping mencipta peluang pekerjaan berkualiti dan berkemahiran tinggi serta memperkukuh daya saing negara,” titah Seri Paduka pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini.

Malaysia secara rasmi akan menjadi negara ke-12 yang meratifikasi RCEP pada 18 Mac ini selepas berjaya menyerahkan Surat Cara Ratifikasi (IOR) kepada Sekretariat ASEAN pada 17 Jan, 2022.

Malaysia bakal menyertai 11 negara penandatangan lain yang telah melengkapkan proses ratifikasi iaitu Singapura, China, Jepun, Brunei, Kemboja, Laos, Thailand, Vietnam, Australia, New Zealand dan Korea Selatan.

Seri Paduka bertitah tindakan proaktif kerajaan dalam mencerdaskan dan meningkatkan prestasi pelaburan dan perdagangan negara telah mendapat pengiktirafan daripada institusi global.

“Milken Institute Global Opportunity Index 2022 telah menobatkan Malaysia sebagai destinasi pelaburan yang paling menarik bagi pelabur asing dalam kalangan ekonomi Asia Tenggara baharu muncul,” titah Seri Paduka.

Baginda bertitah prestasi perdagangan Malaysia pada 2021 buat pertama kalinya telah mencatatkan pencapaian cemerlang melebihi RM2 trilion dengan jumlah eksport bernilai RM1.24 trilion.

“Ini menjadikan sasaran jumlah eksport negara seperti yang digariskan dalam Rancangan Malaysia Ke-12 sebanyak RM1.25 trilion menjelang 2025, telah berjaya dicapai empat tahun lebih awal.


Ford sasar momentum jualan kukuh di serata ASEAN, pada separuh kedua 2022

Presiden bagi ASEAN dan APDM Yukontorn Wisadkosin berkata syarikat itu telah mencatat prestasi yang lebih kukuh di serata rantau berkenaan pada separuh pertama 2022 dengan merekodkan pertumbuhan sebanyak sembilan peratus tahun ke tahun dan jualan mencecah 8,335 unit setakat Jun lepas.

Menurutnya, pasaran Malaysia menyumbang sebanyak tiga peratus daripada jumlah pertumbuhan jualan rantau ini dengan peningkatan sebanyak 31 peratus tahun ke tahun dan 2,603 unit telah dijual bagi tempoh sama.

“Tidak dinafikan terdapat beberapa cabaran dalam operasi kami seperti kadar tukaran asing dan gangguan rantaian bekalan yang terus memberi kesan ke atas kilang Ford serta pengeluar automotif dan industri lain di serata dunia.

“Kami mempunyai kumpulan yang sedang berusaha mengenal pasti kaedah untuk meningkatkan pengeluaran dengan komitmen berterusan dalam menghasilkan kenderaan dengan kualiti yang pelanggan harapkan,” katanya selepas pelancaran kenderaan Ford Ranger generasi akan datang di sini, pada Jumaat.

Dalam pasaran serantau, Ford turut merekodkan prestasi baik di Filipina dengan model terlarisnya Ford Territory muncul sebagai peneraju dalam segmen kenderaan utiliti sukan (SUV) kecil dengan menguasai bahagian pasaran sebanyak 80 peratus.

Di Thailand, jualan separuh tahun syarikat itu berjumlah 14,929 unit manakala di Vietnam, Ford Ranger merupakan kenderaan pikap nombor satu dengan bahagian pasaran sebanyak 60 peratus.

“Kami juga akan terus memperkukuh komitmen sejajar slogan ‘Layani Pelanggan Seperti Keluarga’ dan menyampaikan pengalaman pemilikan generasi akan datang dengan pelbagai inovasi perkhidmatan untuk mengekalkan hubungan dengan pelanggan,” katanya.

Dalam pada itu, Yukontorn berkata sejajar dengan kedudukan sebagai syarikat global, Ford akan terus berusaha membuat perubahan besar bagi membangunkan kenderaan elektrik (EV) dan telah melabur dalam proses pembangunan berkaitan.

“Oleh itu, kami akan terus meneliti kesediaan pasaran sama ada infrastruktur, sokongan kerajaan dan dasar yang membolehkan kami membuat pelaburan yang tepat.

“Kami juga akan membuat pengumuman sewajarnya jika mempunyai sebarang perkembangan konkrit ke arah pembangunan EV kami di masa akan datang,” katanya.


Amaran hujan berterusan tahap waspada di tujuh negeri

KUALA LUMPUR, 1 Disember – Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di tujuh negeri sehingga Ahad ini.

MetMalaysia dalam kenyataan hari ini memaklumkan hujan berterusan diramalkan berlaku di Perlis, Kedah, Pulau Pinang, Perak (Hulu Perak), Kelantan, Terengganu dan Pahang (Jerantut, Kuantan dan Pekan).

Dalam kenyataan berasingan, MetMalaysia turut mengeluarkan amaran angin kencang dan laut bergelora tahap kategori pertama dijangka berlaku di kawasan perairan Terengganu dan Kelantan sehingga Isnin depan.

“Angin kencang timur laut berkelajuan antara 40 kilometer sejam (kmsj) dan 50 kmsj dengan ombak mencapai ketinggian sehingga 3.5 meter dijangka di perairan Terengganu dan Kelantan sehingga Isnin depan.

“Bagi aktiviti perkapalan, angin kencang timur laut (kategori pertama) juga turut dijangka mencapai berkelajuan dan ketinggian ombak yang sama di kawasan perairan Samui, utara Tioman, Condore, Reef North, Layang-Layang, Palawan sepanjang tempoh sama,” menurut kenyataan itu.

Menurut MetMalaysia, keadaan angin kencang dan laut bergelora ini, berbahaya kepada semua aktiviti perkapalan serta pantai termasuk bot-bot kecil, rekreasi laut dan sukan laut.


CIDB peruntukan RM70 juta bantu industri pembinaan

KUALA LUMPUR 11 Julai – Lembaga Pembangunan Industri Pembinaan Malaysia (CIDB) memperuntukkan RM70 juta bagi membantu penggiat industri pembinaan yang terkesan oleh penguatkuasaan Perintah Kawalan Pergerakan (PKP), menerusi pelaksanaan beberapa program strategik.

Menteri Kanan (Infrastruktur) yang juga Menteri Kerja Raya Datuk Seri Fadillah Yusof berkata program itu yang akan dilaksanakan pada tahun ini juga, akan memberi pendedahan serta melatih 30,000 penggiat industri, merangkumi kontraktor, pekerja pembinaan dan belia, dalam pelbagai bidang kemahiran.

“Sejumlah 17,700 pekerja pembinaan tempatan dan juga golongan belia tempatan bakal mendapat manfaat daripada program-program berbentuk latihan ‘skilling’ (kemahiran), ‘reskilling’, ‘upskilling’ serta akreditasi kemahiran yang akan dilaksanakan.

“Usaha ini dilihat mampu meningkatkan kemahiran pekerja dan belia tempatan dalam bidang berimpak tinggi untuk kerjaya dalam industri pembinaan, seterusnya mengurangkan kebergantungan terhadap tenaga kerja asing,” katanya dalam kenyataan, hari ini.

Sementara itu, Fadillah berkata CIDB juga akan menyediakan program perantisan, melibatkan 7,800 belia tempatan yang akan ditempatkan di syarikat-syarikat pembinaan untuk dilatih dan seterusnya memperoleh pengalaman bekerja dalam industri pembinaan.

Seramai 3,700 pekerja pembinaan dan belia tempatan juga akan dilatih dalam bidang penyeliaan dan pengurusan projek, manakala 400 lagi akan dilatih dalam bidang keselamatan tapak bina.

“Bagi memudahkan pengguna dan pemilik rumah membuat carian dan mendapatkan perkhidmatan kontraktor-kontraktor kecil tempatan, CIDB telah membangunkan aplikasi mudah alih Contractor4U.

“Pendaftaran untuk aplikasi itu dibuka kepada semua kontraktor, terutamanya kontraktor G1 dan G3. Setakat ini, seramai 4,500 kontraktor telah berdaftar dalam aplikasi itu,” katanya.


Buaya viral ‘senyap’ tak masuk jerat

KUALA LINGGI 9 Mac – Buaya ‘viral’ yang kerap berenang antara perairan Kuala Linggi dan Tanjung Bidara semakin jarang kelihatan sejak usaha mengesan reptilia itu oleh pihak berkuasa dijalankan hujung bulan lalu.

Ahli Dewan Undangan Negeri (Adun) Kuala Linggi, Rosli Abdullah berkata, selain itu jerat yang dipasang Jabatan Perlindungan Hidupan Liar dan Taman Negara (Perhilitan) juga belum mengena.


16 warga Malaysia diperdaya dengan peluang pekerjaan di Kemboja diselamatkan

KUALA LUMPUR, 10 April – Polis Diraja Malaysia (PDRM) berjaya menyelamatkan 16 warga Malaysia di Wilayah Preah Sihanouk, Kemboja yang telah diperdaya dengan iklan peluang pekerjaan sebagai pegawai khidmat pelanggan di negara itu dengan tawaran gaji lumayan.

Kesemua mangsa berumur lingkungan 19 hingga 43 tahun itu terdiri daripada 15 lelaki dan seorang wanita diselamatkan dengan kerjasama PDRM, Interpol, Polis ASEAN, Kementerian Luar serta Polis Kemboja.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata kesemua mangsa diselamatkan pada kira-kira 12 tengah hari 5 April lepas.

Beliau berkata mereka diperdaya melalui iklan di laman Facebook malah kos perbelanjaan perjalanan pekerjaan mereka turut ditanggung oleh pihak syarikat di Kemboja.

“Kesemua mangsa berada dalam keadaan selamat dan kini di Phnom Penh, Kemboja sementara menunggu penerbangan pulang ke Malaysia dalam masa terdekat,” katanya.

Sehubungan itu, Abd Jalil berkata PDRM menasihati masyarakat agar lebih berhati-hati terhadap tawaran kerja dengan gaji yang lumayan di luar negara bagi mengelakkan orang ramai dieksploitasi pihak tidak bertanggungjawab demi keuntungan dan kepentingan mereka.

“PDRM amat mengalu-alukan kerjasama daripada masyarakat yang mempunyai maklumat tentang sindiket memperdayakan warganegara Malaysia dan memaksa mangsa menjalankan aktiviti yang menyalahi undang-undang di luar negara.


Agong berangkat ke Abu Dhabi untuk beri penghormatan terakhir

SEPANG, 15 Mei –  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat ke Abu Dhabi, Emiriah Arab Bersatu (UAE) bagi memberi penghormatan terakhir kepada Presiden UAE dan juga Pemerintah Abu Dhabi Sheikh Khalifa bin Zayed Al Nahyan, yang mangkat Jumaat lepas.

Pesawat khas yang membawa Seri Paduka berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada kira-kira 4.20 petang.

Lawatan khas Al-Sultan Abdullah ke Abu Dhabi itu turut diiringi Datuk Pengelola Bijaya Diraja Istana Negara Datuk Ahmad Fadil Shamsuddin, Ketua Protokol Wisma Putra Datuk Wan Zaidi Wan Abdullah dan Ketua Pegawai Istiadat Kerajaan Bahagian Istiadat dan Urusetia Persidangan Antarabangsa Datuk Rozainor Ramli.

Timbalan Menteri Luar Datuk Kamarudin Jaffar dan Timbalan Ketua Setiausaha Kanan Jabatan Perdana Menteri Datuk Sollehuddin Alyubi Zakaria hadir mengucapkan selamat berangkat kepada baginda.

Sebelum berangkat, Seri Paduka melalui kawalan kehormat setempat Batalion Pertama Rejimen Askar Melayu Diraja terdiri daripada dua pegawai dan 26 anggota.

Malaysia dan UAE juga mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Al-Sultan Abdullah sebelum ini berkenan supaya bendera peribadi Seri Paduka dikibarkan secara separuh tiang di Istana Negara selama lima hari berturut-turut bermula semalam sebagai tanda berkabung atas kemangkatan Sheikh Khalifa. – BERNAMA


JAWI keluarkan semula surat perakuan nikah yang musnah akibat banjir – Idris

KUALA LUMPUR, 25 Dis – Mangsa banjir yang kehilangan surat perakuan nikah dan dokumen Sijil Kursus Praperkahwinan boleh memohon semula mendapatkan dokumen penting berkenaan dengan bantuan Jabatan Agama Islam Wilayah Persekutuan (JAWI).

Menteri di Jabatan Perdana Menteri (Hal Ehwal Agama) Idris Ahmad berkata bagi mangsa yang bernikah di Wilayah Persekutuan, surat perakuan nikah yang musnah atau hilang boleh didapati semula secara percuma.

“Begitu juga dokumen Sijil Kursus Praperkahwinan kepada bakal pengantin yang dianjurkan JAWI di Wilayah Persekutuan, mangsa banjir boleh memohon semula sijil berkenaan secara percuma,” katanya dalam satu kenyataan di sini, hari ini.

Idris berkata bagi mangsa banjir di kalangan graduan Darul Quran Jabatan Kemajuan Islam Malaysia (Jakim) juga boleh memohon semula sijil atau diploma pengajian yang musnah akibat musibah banjir.


179 mangsa banjir dipindahkan ke empat PPS di Larut Matang dan Selama

IPOH, 26 Mac – Seramai 179 mangsa daripada 47 keluarga terpaksa dipindahkan ke empat Pusat Pemindahan Sementara (PPS) di daerah Larut Matang dan Selama akibat banjir di beberapa kawasan malam tadi.

Jurucakap Jawatankuasa Pengurusan Bencana Perak memaklumkan 79 mangsa dari Kampung Sungai Relong dan Kampung Baru Batu 5, Taiping yang ditempatkan di Dewan Orang Ramai Sungai Relong malam tadi dipindahkan ke Sekolah Kebangsaan Bukit Jana disebabkan kapasiti yang ramai.

“Selain itu, seramai 42 mangsa dari Taman Mawar 2 dan Kampung Jelapang Jaya di Bukit Gantang dipindahkan ke PPS yang dibuka di Sekolah Kebangsaan Simpang.

“PPS turut dibuka di Dewan Orang Ramai Sungai Baru, Bukit Gantang bagi menempatkan 12 mangsa dari Kampung Sungai Nyior dan terdapat 46 mangsa pula dipindahkan ke PPS di Dewan Orang Ramai Kampung Simpang Halt selepas rumah penduduk kawasan itu dinaiki air,” katanya dalam kenyataan hari ini.


Malaysia tidak hantar jemaah haji tahun ini- Dr Zulkifli

KUALA LUMPUR 12 Jun – Malaysia tidak akan menghantar jemaah haji bagi Musim Haji 1442H berikutan keputusan kerajaan Arab Saudi yang hanya membenarkan ibadah itu dilaksanakan oleh warganegara dan penduduk negara lain yang telah berada dalam negara itu.

Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri dalam kenyataan hari ini berkata, perkara itu disebabkan situasi semasa pandemik COVID-19 yang membimbangkan di seluruh dunia.

“Sebentar tadi saya menerima panggilan telefon daripada Tuan Yang Terutama Dr Abdelfattah Sulaiman Mashat, Timbalan Menteri Haji dan Umrah Arab Saudi berkenaan keputusan Kerajaan Arab Saudi bagi penglibatan jemaah haji daripada negara luar bagi Musim Haji 1442H itu.

“Justeru, mewakili Kerajaan Malaysia, saya ingin menyatakan bahawa Malaysia tidak akan menghantar jemaah haji bagi Musim Haji 1442H, akur serta menghormati keputusan Kerajaan Arab Saudi yang hanya membenarkan ibadah haji dijalankan bagi warganegara Saudi dan penduduk negara lain yang telah berada dalam negara tersebut,” katanya.

Dr Zulkifli berkata makluman yang sama telah diterima oleh Menteri Luar Datuk Seri Hishammuddin Hussein daripada rakan sejawatnya Putera Faisal Farhan Al Saud.

Sehubungan itu, beliau berkata Lembaga Tabung Haji akan menguruskan segala urusan rakyat Malaysia yang telah berada di sana dan terpilih untuk menunaikan ibadah haji, selaras dengan prosedur operasi standard (SOP) ditetapkan oleh Arab Saudi.

Dr Zulkifli juga memohon maaf kepada semua bakal jemaah haji yang terpaksa menangguhkan ibadah Haji pada tahun ini dan menegaskan keputusan yang diambil amat berat dan sukar untuk diterima.

“Sesungguhnya hifz al-nafs (memelihara nyawa) adalah salah satu daripada prinsip Maqasid Syariah yang sentiasa dijunjung oleh kerajaan Malaysia dalam mengambil sebarang keputusan.

“Saya menginsafi situasi yang sedang kita hadapi mutakhir ini sebagai sebuah ujian yang amat berat. Pun begitu, saya tetap yakin dengan doa dan munajat kita semua yang sudah pasti pandemik COVID-19 akan berlalu pergi dari kamus kehidupan kita,” katanya.

Terdahulu, Haramain menerusi perkongsian dalam laman Twitter memaklumkan jumlah jemaah Haji tahun ini terhad kepada 60,000 orang untuk warganegara Arab Saudi dan penduduk negara lain yang telah berada dalam negara tersebut sahaja.

“Berikutan perkembangan pandemik COVID-19 dan kemunculan varian baharu, Haji 1442 dihadkan kepada warganegara Saudi dan penduduk negara lain yang telah berada dalam negara Arab Saudi – (60,000).

“Status kesihatan mereka yang berhasrat mendaftar bagi menunaikan Haji 1442 perlu memenuhi kategori berikut: orang yang sudah menerima vaksin, penerima vaksin yang telah menerima satu dos dan selepas 14 hari atau penerima vaksin yang sembuh daripada jangkitan,”.


Padah sebar berita palsu COVID-19, suri rumah didenda RM5,000, guru tuisyen mohon dibicarakan

KUALA LUMPUR 2 Jun – Seorang suri rumah di Perlis dan seorang guru tuisyen di Johor dihadapkan ke Mahkamah Sesyen hari ini atas kesalahan menyebarkan berita palsu berhubung jangkitan COVID-19 dan vaksin virus itu, menjadikan mereka individu awal didakwa di negara ini di bawah Ordinan Darurat.

Di PERLIS, Norjannah Rusli, 28, didenda RM5,000 atau penjara lima bulan oleh Mahkamah Sesyen Kangar selepas mengaku bersalah atas pertuduhan menyebarkan berita palsu berhubung wabak itu menggunakan perkhidmatan status WhatsApp dengan niat untuk menyebabkan ketakutan dan kebimbangan kepada orang awam.

Ibu kepada dua anak itu melakukan kesalahan itu di sebuah rumah di Jalan Pauh, Kampung Belukar, Arau, pada 10.31 pagi 18 April lalu.

Pertuduhan dilakukan mengikut Seksyen 4(1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau boleh dihukum penjara sehingga tiga tahun atau kedua-duanya.

Pendakwaan dikendalikan Pengarah Pendakwaan Negeri (PPN) Perlis Mohd Nordin Ismail manakala tertuduh diwakili peguam Zuhair Ahmad Zakuan yang dibantu peguam daripada Yayasan Bantuan Guaman Kebangsaan (YBGK) Siti Hajar Che Ahmad.

Pada 20 April lalu, Bernama melaporkan Jabatan Pendidikan Negeri (JPN) Perlis membuat laporan polis berhubung maklumat tular di media sosial mendakwa sembilan pelajar di sebuah sekolah menengah disahkan positif COVID-19, yang mengundang rasa panik ibu bapa serta pelajar di sekolah seluruh negeri.

Di JOHOR, seorang guru di pusat tuisyen Mohd Nazaruddin Yusoff, 50, mengaku tidak bersalah di Mahkamah Sesyen Johor Bahru atas pertuduhan menerbitkan berita tidak benar berhubung kematian akibat vaksin COVID-19 menggunakan aplikasi Facebook menerusi profil “Mohd Nazaruddin Yusoff”.

Hakim Ahmad Fuad Othman membenarkan Mohd Nazaruddin yang tidak diwakili peguam diikat jamin RM8,000 dengan seorang penjamin dan menetapkan 7 Julai ini untuk sebutan semula kes.